
    za

    Allena Ginsberga (1926.-1997.)

Michaela McClurea (1932.-2020.)

Lawrencea Ferlinghettija (1919.-2021.)

Krisa Kristoffersona (1936.-2024.)

    voljene prijatelje,

učitelje,

pjesnike…

  
    VLAŽNI MIRIS JUTARNJEG BUĐENJA

     

    Uvečer spuštene rolete i zatvorene

škure. Zaključani dućani.

Ponegdje crveno svjetlo

označava mjesto sastanka.

    Ujutro prljavi zubi,

rosa na prozorskim staklima,

ljudi odlaze na posao

i rolete štekću poput pisaćih strojeva.

    
      (1974.)
    

  
    POLJANA MRTVO ZVONO

    
       
    

    Skalini koji vode

do Mrtvog zvona –

    znam, to ste vi

što nosite nas.

    Spokojne kuće,

strasti zakopane,

    dimnjaci stari,

ognjišta ugašena.

    Oprano je rublje

izvješeno jutrom

    dok se žamor grada

širi Stradunom

    mutno staklo prozora

prima na sebe grijehe tuđe:

    ovdje je vremena, nekoć,

bilo mnogo više –

    poljano koju nijema budućnost već prožima

šireći nad mrtvilom tvojih brojnih vrata

    blagoslov koji samo prošlost može dati,

zvučnosti nepokretna, i bez trgovanja,

    beskrajni skupe slika i predstava

sva si drama… i komedija.

    
      (1974.)
    

  
    GROBLJE NA BONINOVU

     

    Pri ulasku spotaknem se o tri mirisa:

svježa cvijeća, tamjana i otvorena groba.

Zemlja se spoji s vrpcom vijenca

a sjene na zidu kapelice i ne pokušaju

okrenuti se.

Otvoreni se putevi još više otvore.

    Iz krošnje čempresa

izbije toplina dana:

tako je tužno biti sam,

čak i u grobu.

    U trenu jekne zvono.

Smrti je bilo,

mene je bilo

i tako smo se

čitavo vrijeme

nadopunjavali.

    
      (1975.)
    

  
    NOĆNIK

    
       
    

    Odgurnuo je krila prozora:

ulica je bila pusta,

nebo nisko i sivo,

bilo je manje vruće nego jučer,

bilo je jutro.

    Noć mu se spustila u noge

svom težinom proteklih sati,

još uvijek ga okružuje svojim mrakom,

sapinje mu gležnjeve,

ali on će je preskočiti,

ostavit će je za sobom kao mrtvu kožu.

    Otvorio je slavinu nad umivaonikom i

zagnjurio glavu pod vodu:

sad i on pripada jutru.

    Pepeljara, postelja,

pisaći stol, svjetiljka, crveni naslonjač:

to više nisu nijemi sudruzi

nego obični predmeti od željeza i drveta.

    
      (1975.)
    

  
    DANČE

     

    Među hridinama

kriju se groblje i kupalište

dijeleći smrt i život.

    Dumne i čempresi

kao da skrivaju,

negdje u sebi

    tajne ženskog samostana

koji time dobiva

svoj konačni oblik.

    
      (1976.)
    

  
    KINESKE VAZE

(Nijemi govor kineskih vaza)

     

    Napravljene smo ondje gdje

sve se dobro radi.

Mi smo najfinije čudo

u zemlji porculana.

    Naše gipke linije

pogađaju oko. Skromnost

pogleda nije nam nikad bila znana.

Mi za pohvale samo znamo.

    A kad nas djeca nepažnjom razbiju

vraćamo njihove očeve

tamnoj uspomeni iz djetinjstva

    možda na haljini njihove

majke, možda na šalici za kavu

razbijenoj prije toliko godina.

    
      (1976.)
    

  
    BURA

     

    Jutrom rano, dopuhala bura

Namreškala površinu mora

    Nebo iščistila

Ispunila vrijeme plavom bojom

    Škure rasušila

Rublje začas osušila

    Kružila u vrtači

Između kupusa i zemlje

    U muk kamena zavirila

Veselo zviždala kroz ulice

    Prazne limenke zakotrljala

Svega se dotaknula

    Krošnje, vrtove i kuće

Dugo prožimala

    Nestašno se zavlačila

Ženama pod suknje

    Igrala se zrelim plodovima

Nalik muškim mošnjama

    Rašlje puzavica tresla

Hortenzije povijala

    Rašpala mi dlanove

Zabadala se pod nokte

    Raspucala usne, osušila kožu

I neprimijećena nestala.

    
      (1977.)
    

  
    NIGHT-CLUB EVERGREENS

     

    Hvata se mrak.

Bljesak crnih tipki

s klavira,

svake noći otprilike

u isto vrijeme,

pleše na vrhovima noktiju.

    Glazba pojačava

osjećaj osamljenosti i

atmosferu tjeskobe.

Mrak se zgušnjava,

gotovo se ništa više ne vidi.

Pred jutro se i to gubi…

    
      (1977.)
    

  
    PRELAZNI PRIZOR

     

    Mirisi se dotiču zvukova

a oni, otežali od njihove opojnosti,

padaju u rahlu crnicu

među zelje, utrobu zemlje.

Sutradan tvoja majka bere zelje

ispira s njega vidljivu nečistoću,

kuha ga, priprema za jelo.

Na stolu, za objedom, zatičeš:

kruh, vino, ocat, maslinovo ulje

i to mirisno zelje.

I ti ga jedeš, uživaš

u njegovoj ukusnosti

i ne sluteći da jedeš zvukove

od kojih ti se stomak nadima,

tuli, krulji, zavija.

Ubrzo, odlaziš na stranu

i tamo se oslobađaš

čudnih mirisa i još čudnijih zvukova

koji istog časa uzlijeću,

da bi ih jednog dana

ponovno pojeo kao

izobilje mogućnosti.

    
      (1977.)
    

  
    NOĆNO GRADIVO

     

    Te noći malo je riječi bilo izgovareno, a i one koje su tek tu i tamo bile prošaptane bijahu prožete senzualnošću što je ispunjavala zrak oko nas i prodirala nam pod kožu.

    Beskoristan je pokušaj da se te riječi ponove, objasne. One, naime, ne podnose istraživanje na dnevnom svjetlu. Njihova ih nestalnost čini neponovljivima a sadržaj varljivima.

    Te riječi su uzete iz nenapisane knjige čulnosti.

    
      (1978.)
    

  
    KOSTANJICA

     

    
      za Garyja Snydera
    

     

    Pas laje večernju uspavanku.

Negdje iz daljine dopire huk automobila

a zatim bljesnu farovi.

Iz obližnjeg autokampa

vjetar donosi zvuke muzike:

See the stars falling into the sea.

Prigušen uzdah zaljubljenih na morskoj obali:

oči zagledane nekud u daljinu horizonta

načas skrenu pogled k treperavim svjetiljkama;

miris mora, svjetlucanje planktona,

radost noćnih mušica i šapat mrtvih.

    
      (1978.)
    

  
    RIBE NA DUBROVAČKOJ RIBARNICI

     

    U kratku ljetnu noć

ribe putuju svoju smrt

od otokâ do ribarnice.

S pjegama trenutne svjetlosti

poneki tužni prizor

zatitra, zazirući, pred očima.

U luci, s prvim krikom galeba,

s razigranim mačjim mjaukom –

riblje krljušti i mrlje krvi

posvuda po barkama ribaricama, s mlakom

i sluzavom hlapnjom.

A na ispranim kamenim stolovima ribarnice –

ribe

još čuvaju, na sebi,

uz lagano ispuštanje,

svježinu i miris mora –

do podnevne opomene sunca.

    
       2. svibnja 1979.
    

  
    SMRT KOJA HRANI

     

    Riblji bijegu,

predugo si se krio,

bojao se

i vlastite sjene,

neulovljiv,

u podmorskoj svjetlosti,

u svjetlucavoj morskoj travi.

Šutljiv,

prije i poslije.

Iznenada

zaslijepljen

trzajem

– i bogatstvom sunca,

viseći na

oštroj

udici.

    
       8. svibnja 1979.
    

  
    ELAFITI U OŽUJKU

     

    Kasno ožujsko sunce gasi dimnjake,

zaprti prozori sve češće se otvaraju,

starice u crnini šutke pred kuće iznose stolice

i sve su očitije slane lokve u škrapama.

    U božjoj visini vrtlože se stada oblaka,

oštrina bure u opranoj košulji

– raspiruje žar u utiji,

rošava bjelina kreča pod pletenicama česna.

    U ožujku se na otocima tako malo događa

a razmjenjuje se čitavo bogatstvo.

    
      28. ožujka 1980.
    

  
    KINO U TRI POSLIJEPODNE

     

    Zastao sam pred kinom,

prividno zamišljen, osamljen;

ušao u memljivi hodnik

po kojem su se vrtjeli prodavači sjemenki i kikirikija

i kupio ulaznicu.

    U dvorani, u prednjim redovima, ispruženih nogu

smijali su se đaci pobjegli s nastave –

radosti i nespretne grubosti dječaštva

kojima se ne bih vratio i kad bih mogao.

Škripa sjedišta, šuškanje vrećica s bombonima,

a zatim: svjetla se gase, nečujniji postaje šapat,

i prsti zaljubljenih parova sve znojaviji, dok

na ekranu filmskom brzinom slijedi izmjena akcija

uzbuđujućih kao blizina mora ili žene.

    U tami koju nijedna zvijezda ne može osvijetliti:

ponovno se pale svjetla,

ovaj put mutnija, prljavija no kad su se ugasila,

pod prepun papirića, ljuštura sjemenki kikirikija;

čistačice i razvodnice lijeno oslonjene o izlaze

i ja, po tko zna koji put

neuspjeli bjegunac, vraćen na ulicu…

    
      22. travnja 1980.
    

  
    TIJELO

     

    Što li je tijelo, Bože?

Mesno obličje pretvoreno u robota koji ima svoju godinu proizvodnje i rok trajanja, ali nije pod garancijom,

robot kojem si udahnuo dušu i prepustio ga koroziji Atmosfere?

Teško je voljeti robota.

Tijelo cijelog dana probavlja hranu, želudac je pun smradne kaše, pedalj ispod su izbočine i udubine koje luče genitalno ljepilo i stvaraju nove generacije beba koje će proizvoditi nove kompjutore, bombe, avione, rakete, zelene automobile, dok jednolične sive generacije trbušastih pedesetogodišnjih robota hodaju ulicama u svakodnevnoj trci s vremenom –

a vrijeme je to koje šara naša tijela venama, borama, sijedom kosom, ovješenom kožom –

„svakog dana vaša koža gubi najmanje 10 ml vode – zato upotrebljavajte  hidratantnu kremu Mjesečeve kapi –  Moondrops“ –

svakog dana na tisuće tijela u Bombaju, Kalkuti, New Yorku, Denveru, San Franciscu, Veneciji, Hamburgu i Zagrebu pokapaju ili spaljuju pod izgovorom da ih je duša napustila na njenom putu k  Vječnosti –

ipak, tijelo daje mesno obličje duši i vodi je do raskršća Raja i Pakla,

zato tijelo voli dobru hranu, modernu odjeću, znoji se, puno je ljubavi, govana i Crva budućnosti

baš kao i ovo 65 kg teško i 25 godina staro tijelo koje noćas leži osamljeno na madracu i sanja o tuđim nježnim mesnim dodirima

poput tijela u taksijima, svemirskim brodovima, umornih radničkih tijela u svjetlosti tv ekrana, nagih tijela u porno časopisima, tijela u bolničkim krevetima i staračkim domovima,

crnih, bijelih, žutih, crvenih, nijemih, slijepih, bolesnih, osakaćenih, zaljubljenih  tijela –

sve više lijepih tijela a opakih duša gura se ovom Zemljom sada.

    
      Dubrovnik, 25. travnja 1981.
    

  
    NOĆNI LET

     

    8000 m nad kopnom i morem,

8000 m nad planetom Zemljom

i 8000 m bliže Mjesecu koji noćas ne sjaji,

8000 m nad zemljom koja slavi ovaj dan

i dva sjedišta dalje od starice čija me koža podsjeća na koru oguljenog tvrdo  kuhanog jaja –

ali danas nije Uskrs! danas je Prvi maj, praznik rada!

Noć nježno pada na umorne grudi koje su danas slavile,

u kućama trepereći svjetlucaju završeci električnih veza,

čak se i malo crveno svjetlo na desnom krilu aviona raduje svojim žmirkanjem,

dok prpošna djevojka crne kose pjeva iza mene u polupraznom avionu –

u ušima mi zuji,

u ustima se gubi topli okus čaja,

u nosu dim cigareta –

let podrhtavajući završava,

sjedišta se ispravljaju,

cigarete gase,

jaki farovi osvjetljavaju pistu –

danas je postalo noćas

a crvena ruža u zapučku stjuardese polagano vene…

    
       1. svibnja 1981.

u avionu od Beograda do Dubrovnika, u 21:45
    

  
    LJETNI SUMRAK U TURISTIČKOM MJESTU

     

    Svijet se okreće pod sunčevim očima –

kroz krošnjaste oblake providne poput dima cigareta morski horizont baca posljednje zrake na znojave ćele,

turisti se s popodnevnog kupanja vraćaju u hotele na večeru a oni tek pristigli šetaju se s fotografskim aparatima ovješenim o ramena i vratove

na opustjelim plažama sablasti otvorenih suncobrana, razbacani naslonjači, iscijeđene tube kremâ za sunčanje i požutjele novine,

avion tutnji nad gradom – kroz nekoliko minuta sletjet će s novim putnicima iz paket-aranžmana – tim živim primjercima ostvarenog broja noćenja,

svijetlozelene mladice borovih iglica guraju svoje vrške u zrak a komarci veselo zuje spremni za noćni rad, i mrava je sve više ovih dana,

mačke se lijeno šunjaju uskim kamenim ulicama što šire miris kanalizacije i smeća – „koji karakterizira povijesna središta gradova“,

sastavi električnih generacija pripremaju se za večernje tezge u vrtovima ljetnih restorana,

pokazivačice mesne ljepote šetaju u vrućim hlačicama pozivajući promatrače na raspravu o teoriji i praksi,

nove poruke u javnim nužnicima, sutrašnja prognoza na tv,

stranci, turisti, godišnji odmori, prebukirani hoteli, skupoća, prodavači kreveta, taksisti, riblji specijaliteti, znoj, glazba, nervozni konobari, hladna pića, uzdasi, romantično zvjezdano nebo i miris mora, i uveličavajuće oči novih ljubavi,

tople kurve Mame Noći! jače! žešće! luđe! glasnije! –

Sunce polagano sklapa jedno oko nad Mediteranom, a drugo otvara nad Amerikom.

    
      Dubrovnik, 8./9. lipnja 1981.
    

  
    MALA PJESMA

     

    Volim hrđu!

I sve što hrđa –

stari zajedno sa mnom.

Ni čekić ni čavao

nisu vječniji

od korijenja.

I nafta i ugljen

nekad su bili

šume paprati.

    —–

    Nema povratka.

Nikad ga nije ni bilo.

    
      5./7. srpnja 1981.
    

  
    SLADOLED

     

    Mrzim sladoled!

Da, mrzim sladoled.

Oduvijek ga mrzim.

Još od vremena kratkih hlača.

I danas se naježim

(u vrućim ljetnim danima

u kojima je mozak pohovan

a noge upadaju u asfalt

kao prsti u mljeveno meso)

kada ugledam radosne roditelje

kako djeci kupuju sladoled,

jer znam, minutu kasnije začut ću

oca kako s jedne strane viče

„Brže liži taj sladoled – vidiš da se topi!“

a s druge brižnu majku što prijeti

„Sporije ga jedi – prehladit ćeš grlo!“

Još bih nekako i mogao podnijeti tu zbrku

kad se sladoled ne bi topio i curio

i lijepio za prste –

ljepilo od sladoleda najučinkovitije je ljepilo!

Voda nijedne česme ne može ga oprati,

nijedan rupčić ne može ga obrisati.

Da, mrzim sve sladolede:

i one na štapiću, i one u kornetu,

nikada nisam pravio razliku

između mliječnih i voćnih,

i ne vidim kakvo rashlađenje i

zadovoljstvo ljudi u njima nalaze

– samo ljepljive neprilike.

Zbog toga sam uvijek više volio

da poput nestašnog dječaka

u usta stavim

običnu, malu, prozirnu kocku leda

što čak i kad se otopi

ostavlja kratkotrajnu i bezukusnu uspomenu

u obliku utrnulih

zuba i jezika –

    
      4. kolovoza 1981.
    

  
    ZEMLJA: MAJKA TLA

     

    
      za Michaela McClurea & Garyja Snydera
    

     

    Kad umremo

naše tkivo i nas same

– bez ikakvog straha od tame –

predajemo Zemlji –

Majci tla

jer

Mi smo Ona:

biljke, životinje,

mora, rijeke, planine i ravnice,

a

naše kosti postaju

korijenje

čovječnosti.

    
      18. listopada 1981.
    

  
    GRADSKI PEJSAŽ

     

    Sivo nebo, kiša i smog,

vjetar raščupava frizure drveća

i kovitla stada otpalog lišća,

ulice troše oblike cipela

na prolaznicima s podignutim ovratnicima,

dimnjaci i auspusi stvaraju tugu

od koje se oči crvene i suze,

žar cigareta i titraji semafora

na pješačkim prelazima,

bujice automobila u

kanjonima ulica –

Grad prediše, znoji se, širi, tijesno mu je,

vena začepljenih administracijom,

nervoznih električnih živaca,

halapljive utrobe gladne energenata

– parfimira se benzinom

šminka ugljenom –

autobusi Gradskog prijevoza zadihano brekću

ispunjeni živim dokazima

čovjekovog postanka od majmuna,

lica boje smoga,

odijela boje asfalta,

topli zadah usta

na tuđem vratu,

blato predgrađa

na cipelama,

prdež i vonj prljavih čarapa

u nosnicama,

odsjaji neonskih reklama i žarulja

u pospanim očima,

podgrijani ostaci ručkova

u svjetlima tv ekrana –

večernje novosti

sutrašnja prognoza,

izbalavljeni jastuci,

izblijedjele i izlizane posteljine:

Gradski pejzaž

godinama parkiran

u mojem sjećanju.

    
      7. listopada 1982.
    

  
    U SURADNJI S PRIRODOM

     

    Naša tijela su životi na jednosmjernoj

ulici

i zato ne smijemo griješiti!

    Jež, vuk, lisica

i pastrva

dio su nas.

A mi

rušimo, uništavamo

i zagađujemo

njihove, naše

domove.

Zar su najmoderniji namještaj

i kemijsko smeće

važniji

od naših rođaka sisavaca?

Oni nisu inteligentni

koliko i mi,

mi nismo

NEVINI

koliko ONI!

    
      13. listopada 1982.
    

  
    POLITIKA I PRIRODA

     

    Sve dok postoje granice

sanjat ćemo

obećane zemlje.

    Ali

vjetrovi i oblaci,

lastavice, lososi i jegulje

ne znaju za dvije strane

granica.

    JER

naše duše

nisu

životni prtljag

kompjuteriziranih

turističkih

mozgova,

    JER

naša

zaljubljena srca

nisu

dijelovi

kompjuteriziranih

robota,

    JER

mi

nismo

proizvodi

kompjuteriziranih

polucija.

    
      23. listopada 1982.
    

  
    AUTO-GROBLJA

     

    Ne mislim na velika svjetska auto-groblja po kojima gutači petrokemijskih dolara

čekaju na svoju racionalnu pneumatsku sudbinu budućih konzervi,

ne mislim ni na skrhane školjke u osamljenim dubinama planinskih provalija,

ne mislim čak ni na fantomske kosture hladnjača u zapišanim jarcima pokraj prometnica koje povezuju gradove –

nego na humano ružne olupine što zaboravljene, napuštene i ogoljele do posljednje osovine

hrđaju na blatnjavim parkiralištima prigradskih naselja, pokraj kontejnera za smeće i neboderskog korova.

Tko li je vodio ljubav u putujućem mrtvačkom kovčegu koljenom dodirujući hladni čelik ručne kočnice a rukom milujući meso željno uzbuđenja?

Koja li je djevojka podarila krv svoje nevinosti znojeći se na plastici njihovih stražnjih sjedišta?

Tko li u svakodnevnoj utrci s vremenom nije barem jednom svojim nosom poljubio njihov vjetrobran?

Tko u retrovizoru nije ugledao pijanog nemoćnika kako prestiže vlastitu sudbinu?

I sada spava poput krajputaša ovjenčan prašnjavim plastičnim vijencem?

Na kojoj li su izblijedjeloj fotografiji? Izglancani i dotjerani kao i njihovi vlasnici?

Imaju li i oni svoje davne uspomene? Poskakujuće džombaste uspomene makadamskih puteva?

Tužne uspomene velikih pogibeljnih sudara? Radosne uspomene uspješno obavljenih servisnih operacija?

Ah! I taksi uspomene bezbrojnih guzica koje su u njima sjedile i cipela koje su ih gazile. Bučne uspomene probušenih auspuha!

I nadalje će semafori titrati,

i nadalje će pješaci pretrčavati ulice,

i nadalje će gume brisati asfaltne staze,

i nadalje će benzinski smog pljuvati bijele ovratnike malograđanštine –

nalik na velike slomljene dječje igračke,

nalik na prokletu kopilad i zapuštenu siročad,

ogoljeni i raspadljivi, auto kosturi slave prolaznu industrijsku moć svojih tvoraca i svjedoče o nemoći njihovih vlasnika.

    
      19./20. veljače 1983.
    

  
    JA SAM ŽRTVA PROMETA

     

    Svaki put kad se u 3 poslijepodne vozim gradskim prijevozom

smuči mi se, dobijem napade neizrecive želje za planinskom osamljenošću i čistoćom gorskih brzaka,

pred stajalištima stotine dopola popušenih cigareta – tih nepopušenih ostataka ljudske nestrpljivosti,

kašalj auspuha, guranje, dovikivanje, letimično pregledavanje novina, prezalogajivanje kruhom –

sve je to još nekako podnošljivo dok autobus ne dojuri rukovođen nervozom  vozača

i pedesetogodišnje činovnice za mojim leđima navikle na sjedeću službu ne uguraju me preko koljena izlazećih –

srednja radnička i službenička klasa s oročenim dinarskim štednim knjižicama –

kaos, ludilo, plin, kočenje pred semaforima, psovke posrnulih i uvrijeđenih –

sve je to stvar navike! Ali o, O kako bijedno se osjećam kad gledam

lica pospanih što se njišu u ritmu amortizera,

na rasprodajama i velikom sniženju kupljeni raspareni dijelovi kompleta po kojima padaju prhut i sijede vlasi;

jednodnevne brade i zakrvavljene oči nabrekle vene i tužni razgovori o prijepodne obavljenim poslovima,

gotovi ručkovi voze se u najlonskim vrećicama! frizure oblikovane jastucima!

Manikirani nokti iskrzani i napola izrasli a ruževi za usne na šalicama ispijene kave,

znojevi neopranih košulja, prašina u nosnicama, prljavi šupci, smrad čarapa i čizama na +30 C,

orlovski nosevi, lešinarski pogledi i bikovski pokreti vječno gladnih sjedenja,

i koga da krivim? XX. stoljeće? pretjeranu populaciju? agresivne došljake?

Ludi čistunac tijela i maštoviti pokvarenjak, sisavac i budući prah i pepeo vraćen  majci –

znam, dobro znam, moji prijatelji kriju se u šumi.

    
      26. svibnja 1983.
    

  
    VRTNA RESTAURACIJA NOVOOTVORENOG HOTELA

     

    U podnožju gudura, u kamenjaru obraslom u makiju, na morskoj obali,

u potresom porušenom gradiću

sjedimo u vrtnoj restauraciji novootvorenog hotela.

Rijetki gosti u dvorani u kojoj se poslužuju ručak i večera, izvana šačica mještana –

započinje svirka, zvučne gliste šire se nadvečerjem,

rock muzika razblažena u instrumentalne barske jecaje,

najednom „Europa“ Carlita Santane odzvanja sa razglasa priučenih muzičara,

staro i mlado, narodno i gradsko, prosto i otmjeno, združeno u slavlju!

Večernje haljine, mini suknje, punk frizure, mirisi sprejeva i ražnjića,

sve češće sjene zaljubljenih u polutami plesnog podija,

glazba na mirnoj površini mora tone i budi usnule duše ilirskih predaka,

kraljica Teuta osluškuje rock and roll,

mušice i leteći mravi na osvijetljenim kuglama na vitkim postoljima od kovanog željeza,

nekoliko prolaznih putnika drijemaju za stolovima u očekivanju autobusa,

čelik, beton i staklo –

velika farsa deviznog proljeva.

    
      Risan, 28./29. srpnja 1983.
    

  
    MALA SRČANA PJESMA

     

    Kad je tijelo voljeno

srce je

zvijezda stajaćica.

    Kad je srce zaljubljeno

tijelo je

mesni zavjet.

    (Uopćeno,

srce je zvijezda stajaćica

u galaksijama nježnog mesa.)

    
      24. rujna 1983.
    

  
    UZIMANJE U OBZIR

     

    Uzimanje u obzir, gotovo uvijek nosi u sebi težinu oslobađajuće činjenice, ili, barem, pomisao na razumijevanje sugovornika.

    To je, u mojem slučaju, posve nedovoljno, jer kad svojoj više nego prijateljici, pokušam kazati, recimo: “Uzmi u obzir…”, sve poslije toga, budući da je jednako moguće ali i nemoguće, ostvarivo ali i neostvarivo, vjerojatno ali i nevjerojatno, oduzima smisao i vrijednost riječima “… da te volim.”

    
      4. listopada 1983.
    

  
    SVE RJEĐE

    
       
    

    Sve rjeđe po prigradskim ulicama nailazim na balege konjskih zaprega kao i na pognuta leđa seljaka s uzdama u rukama.

Iz asfaltiranih središta gradova zauvijek su protjerane te, automobilskim gumama utrte i kojekuda raspršene, hranjive radosti kukaca i muha.

Upamćena uspomena vjerojatno potječe iz moga djetinjstva (kada smo ranih šezdesetih otac, majka i ja tako često putovali našim prvim automobilom a oni me učili zemaljskim vrijednostima), a sada se opetovano projicira i u mojim sjećanjima sudjeluje mnogo konkretnije.

Polarni led, ugljen i nafta, svatko na svoj način, označavaju razvoj naše vrste, stoga nije čudo što ih ima sve manje, baš kao i konja i njihovih balega.

    
      9. listopada 1983.
    

  
    PRVI SNIJEG

    
       
    

    Prvi je snijeg

ove jeseni

pao usred noći,

jedva prst debeo,

i nisam ga vidio kako pada,

i kada sam se

ujutro probudio

u jasnom svjetlu

hladnog sunčanog dana

kakav se nikad

ne može vidjeti

na horizontu ljetnog neba,

u vrtu sam ugledao

isprepletene,

tragove mačjih šapa,

mojih nevidljivih

noćnih posjetiteljica.

    
      22. studenoga 1983.
    

  
    FEED-BACK

     

    Leptiri u mojem stomaku.

Vruć senf na uglovima usana.

Srednjoškolska nadmetanja

u autobusima gradskog prijevoza.

Dame ogrnute krznenim smrtima.

Inje na ukočenim čarapama što se suše

po balkonima nebodera-kasarni.

Gola tijela u novinskim kioscima.

    ONO ŠTO ZNAM JE ONO ŠTO OSJEĆAM!

    Jedem sendvič

od šunke, sira i majoneza,

ležim u krevetu

i promatram obrazovnu TV emisiju:

kondora što kljuca

konjsku strvinu,

pticu kara-kara što strvinom hrani

mladunce u gnijezdu

pobijeljelom od izmeta.

Vizije zajedništva

izobličene

u

gradskoj gomili.

    
      8. siječnja 1984.
    

  
    KOLIKO?

     

    Koliko Prvih majeva, Drugih svjetskih ratova, Trećih Reichova do Apokalipse Budućnosti,

Koliko atomskih gljiva da bi se napravila salata od ljudskih tijela,

Koliko milijuna intelektualnih i revolucionarnih kostura izmiješanih s fosilima  sibirskih mamuta,

Koliko Alahovih suza da bi se potopio Zid Plača i Crveno more zbilja zacrvenilo  od srama,

Koliko prvih liga, drugih poluvremena, trećih dimenzija, četvrtih gemova, petih paragrafa između amaterizma i profesionalizma,

Koliko minuta do dvanaest,

Koliko bespravno sazidanih vikendica u magli samoupravnog anarhizma,

Koliko zaraženih injekcija nacionalnog bjesnila prije Trijumfa bratstva i jedinstva,

Koliko zahrđalih robota pred zatvorenim šalterima birokracije,

Koliko posječenih prašuma do posljednje stranice Administracije,

Koliko tona heroina do Nirvane u Nekropolisima,

Koliko poruka neznanih pjesnika po klozetima kavana,

„Koliko?“ pita trbuholiki pedesetogodišnjak nadražen mesnim sladostrašćem u iznajmljenom krevetu seksa,

Koliko prokletih i neželjenih kopilana u Popravnim domovima Ljubavi,

Koliko plastičnih vibratora ovlaženih međunožnom tugom osamljenosti,

Koliko zapamćenih i zaboravljenih telefonskih brojeva,

Koliko još plavih i crnih dugih djevojačkih vlasi u mojoj sobi ispunjenoj poezijom,

Koliko tuđih imena u mojem srcu zauvijek?

    
      petak 13./14. siječnja – 10. veljače 1984.
    

  
    OGRLICA ŽIVOTA

     

    Izvana

– psi laju,

gladna tama življenja,

Oči vide

što uši čuju –

    Ovaj život, novi život

Piju me

    – Trajanje oblikâ

divno je i kratkotrajno

Nalik maslačcima pastirovog

pašnjaka

    Tvoje noge

oko moga vrata

Ogrlica života!

    
      13. listopada 1984.
    

  
    POZIV NA CRNINU

     

    
      za Vesnu Grbović
    

     

    Gledaj ih, kako samo koračaju!

Odlazeći na groblje

Zastajkuju poput tramvaja koji su ih usred prometne gužve dovezli u posjet pokopanim uspomenama.

S cvijećem u rukama, rosa na travi zrcalo je njihovim cipelama.

Jedni, užurbani kao da koriste pauzu za kavu.

Drugi, usporeni kao da se vraćaju s obilnog ručka.

Trošeći odijela svakodnevnice.

    Zrak, nebo,

geometrijske plohe obrađenih kamenih ploča,

kiša, sunce,

i oni bi,

da mogu,

grijali unutrašnju hladnoću

nalik malim rupama prekrivenim šuštavim lišćem

i zrncima pijeska i nečistoće.

Zašto, gotovo uvijek,

s pogledima upućenim

tuđim koracima,

tuđim vrhovima cipela.

    Kašalj, opušci na asfaltu, ulaznice za koncert,

kao da nemaju

nikakve veze

s posjetom ograđenom prostoru.

I oni bi, nalik crnini, nalik rukavicama,

da budu ta nježna, obavijajuća prisutnost

u tuđim životima.

    Ni muzika gusjenica pod zemljom,

ni nečujni krici gušterica što griju svoju sporu, hladnu krv na jednako studenim mramornim pločama grobnica,

ni sjena ptičjeg krila nalik šari na nečijem džemperu,

ni odlučnost ženske potpetice,

nisu dovoljni

da bi spasili ovaj dan

kojeg sam živio

udišući

miris sunca

u tvojoj kosi.

    
      14. listopada 1984.
    

  
    PAD DUBROVNIKA

     

    Dva kovčega ispunjena tugom djetinjstva

na dubrovačkom aerodromu.

    Iste kamene ulice, kuće,

miris sunca na rasušenim borovim škurama,

Zar su nade bile tako kratkotrajne,

vizije sadašnjih dječaka

u Boy Georgeovom posteru?

    Susjedi u crnici,

prijatelji djetinjstva u predgrađima novogradnje,

s djecom koja ništa ne znaju o

Rokašima, Pilarima, Porporelašima, Prijekašima, Pločarima, našim borbama,

„Placeta se budi, gospar Zdenko spava“ – Placeta – sada pretvorena u luksuzni restoran za imućne inozemne turiste –

Zar se ja hranim tamo,

zar se itko od susjeda hrani tamo,

zar se ijedan od dječaka moga djetinjstva hrani tamo,

zar se gospar Zdenko Šapro hrani tamo?

Običavali smo igrati malog nogometa, ljeti na puca, Surjani krpali ribarske mreže raširene po čitavoj Placeti

(radosti prvih foto turista!)

– sada ispunjenoj plastičnim stolicama

i stolovima.

    Zar ijedan preživjeli starosjedilac jede

u „Dominu“ – zar itko jede u „Dominu“?

Imamo mi naš „Višnjicu“, „Garište“ – ne, prevario sam se,

sve se sada promijenjeno, stari Klub ratnih invalida zatvoren,

„Manon“ „Major“ „Bokčilo“ „Orlando“

hrpe stakla i nehrđajućeg čelika

– Ima li u ovom gradu išta više

hrđajuće i propadajuće?

Knežev dvor saniran, Muzička škola

udomljena, zidine ozidane,

– Zar je naša budućnost imala takav povijesni izgled?

Nema više Arbanasa s brdima dinja

u starom Portu,

ni Mata Peana, Sima, Munđa, Kikila,

ni obećavajućih očiju bake i djeda

– sada su na Boninovu –

Dječaci i djevojčice mojeg djetinjstva

sada razvedeni muževi i žene,

kućni računi, dječje ozljede,

problemi –

ni starost još ni djetinjstvo više,

kada koračaju ulicama djetinjstva

koračaju li svoje djetinjstvo?

    Jedina i vječna,

tegobna besmrtnost u zraku nad

Gradom.

    
      siječanj 1985.
    

  
    LOKRUM

     

    Na nadmorskoj visini 0,

tijelom u morskoj vodi,

glavom u zraku,

učim voljeti

jedino što mi

preostaje.

    
      8. srpnja 1985.
    

  
    NEBO

     

    Bože

kada te tražim pogledom

s terase moje ćelije

s jedanaestog kata

nebodera

uvijek se zbunim

gledajući tvoje prostranstvo

i pitam se

je li nebo

horizontalno ili vertikalno?

Ni Superman

ni majmun –

jedan običan čovjek

    
      16. kolovoza 1985.
    

  
    ŠETAJUĆI ZIMSKIM CETINJEM

     

    
      za Slavka Perovića
    

     

    Jasno plavo nebo

nad gradom

zgusnute crnogorske osamljenosti

i malim prizemnim kućama

debelih trošnih zidova.

Deke

u pragovima prozora

izlizanih

od višegodišnjih naslanjanja starica.

Malo vlažne bjeline bljesne iza

crnine odškrinutih vrata.

Bjeličasti dim

drva za ogrjev

štipa nosnice, čistim mirisom.

Ponekom muškarcu

što kao zaboravljena stvar

stoji na trgu

i zamišljeno promatra, pušeći,

sunce izdužuje sjenu.

Nedjelja je podne,

ni prošlost ni budućnost:

psi laju, mačke spavaju

a starci pričaju kako

ovako blage zime ni najstariji

ne pamte.

    
      22. prosinca 1985.
    

  
    BOL OPSTANKA

     

    Da mi je naučiti

ne biti

posvećen

    onoj od koje

smo

rođeni

    kao ni onoj drugoj

zbog koje čitav život

provodim

    čekajući,

tražeći

je –

    
      12. lipnja 1986.
    

  
    MOLITVA

     

    
      za Vesnu Grbović
    

     

    Draga boli

budi moje bolje Ja

u trenucima nenadanog mraka

i priliva svjetlosti

kada sve stvari i pojave

izgledaju jasnije, usprkos našoj tami,

i svjesnije, osvjetljenije.

Kamenje, sunce što se presijava

na naočalama nekog turista, vlastiti

pogled u izlogu-ogledalu prodavaonice cipela,

ili, satima kasnije,

umiljatost voljenih životinja,

ustrajnost trave što niče kroz asfalt,

i nemoć pred ljudskom glupošću koja uništava

sve oko sebe –

    draga boli

budi moje bolje Ja

za sve kažnjene i nekažnjene

potopljene u magli neznanja

bola od tebe,

boli života

koja jesi u fizičkome

ali nisi fizička –

    draga boli

ti si sada ona

umjesto one

koja nije pokraj mene –

    
      12. srpnja 1986.
    

  
    STRUGA

     

    Molio sam se za Vesnu i sebe, našu zajedničku Karmu, dodirujući hladne obraze Svete Sofije,

buljio u strop i zidove hotelske sobe u četiri ujutro,

s balkona promatrao parkiralište, cvjetne livade, pustopoljine, obližnja brda i nebo nad Albanijom

osluškujući usisavač čistačice iz susjedne sobe, krikove vrana i buku upaljenih automobilskih motora,

razgledao i kupovao biserne ogrlice za voljeni vitki vrat kojeg sam ozlijedio svojim noktima bijesa,

kao zaljubljeni dječak i zaluđeni nogometni navijač ispisivao tvoje ime po ogradama,

divio se plastičnoj bezizražajnoj gluposti konobara u Evrotelu,

svojim prijevodima slavio Zlatni vijenac umne poezije sjedobradog beatnika Allena Ginsberga,

sa zanimanjem čitao stoljetne tuge arhitektonske bjeline i urednosti ohridskih kuća,

ništa novo čuo, ništa novo naučio, zavaljen u sjedištu aviona vratio se u svoju otključanu sudbinu

    
      25. kolovoza 1986.
    

  
    LAGO DI LUGANO

     

    Nježna izmaglica jutra

oko vrhova Monte Ceneri

nevidljiva na zrcalu jezera –

uz obalu, patke i labudi

prave društvo nasukanim sandolinama

glasno gačući od zadovoljstva

za svaki bačeni komadić kruha,

    restorani, barovi, robne kuće,

butici visoke mode i ulični prodavači kestena,

banke monoteističke monetarne bešćutnosti,

antikvarnice ručno tkanih orijentalnih tepiha i

dalekoistočnih porculanskih skupocjenosti,

parfimirane prodavaonice satova

za one koji vole

zlatno i dijamantsko vrijeme

na svojim rukama

    i sveprožimajući mirisi cvijeća

(srce kuca brže

a nosnice se šire)

iz vrtova i parkova

dobro poznate švicarske čistoće,

i šum hladne alpske vode

iz česama i vodoskoka

krupnog kapitala,

    poslovna ljubaznost i osmijesi

zaposlenog osoblja

i urođena hladnoća

stanovnika

    neviđena u turističkim prospektima

i na razglednicama

kantona Ticino.

    
      23. rujna 1986.
    

  
    NA VIJEST O SMRTI MARIJE ČUDINE

     

    Bila si nestvarna djevojčica

koja je otišla predaleko

u istraživanju malih patnika

i prašine samospoznaje.

    Što li si mislila tada?

držeći Leonida za ruku

dok je slikao

djevojčicu metafizičke tuge

u splitskoj Odaji Svetlozarnosti

    Utrobe i pijanstva

nisu ništa vječno

    – a onda si podivljala

od bola

osamljenosti – okružena Šejkinim slikama

    postala si

prošlost i misao koja

hoda

    na kraju si

svjesno i samovoljno

izgorjela

    u paralelnom vulkanu

djetinjstva

i duše.

    
      27. rujna 1986.
    

  
    NEDJELJA

     

    Nedjeljo, ti i tvoje osamljenosti!

Radije bih umro bilo koji drugi dan nego u Nedjelju.

Svi radni dani i san o odmoru u tvojim satima, Nedjeljo.

Djeca osamljena igrajući se na ulici ili pišući domaće zadatke, muškarci osamljeni po kavanama i ravnodušni do pijanstva, i domaćice osamljene raspremajući posteljine i kuhajući ručkove.

Nedjeljo – to si ti! Vremenska praznina. Višak Europske Ekonomske Zajednice!

Ni početak patnji ni kraj zabluda!

San postaje istina. Nema spasa za izmučena tijela.

Dovoljno ćemo se odmarati u smrti.

    Nedjeljo! ti i tvoj smanjeni broj autobusa Gradskog prijevoza!

Puste ulice i rijetki prolaznici.

Čitave obitelji izišle u Nedjeljne parkove osamljenosti.

Osamljeni psi pretrčavaju pješačke prelaze predgrađa.

Nema spasa! Težina svijeta je ljubav!

Ti si ta koja spaja i razdvaja zaljubljena tijela u ponedjeljak ujutro.

    Gubim svoj razum, Nedjeljom.

Ne znam što bih sa svojim tijelom, rukama.

Sve knjige izgledaju nezanimljive i pročitane, Nedjeljom.

„Ponekad Nedjeljom“ gledam na TV. Više bih volio da je „Nikad Nedjeljom“!

Puste tvorničke hale i pospani čuvari i vratari iza rešetaka čuvaju izboreni komunistički dan nerada administrativno propisan i ovjeren u kalendarima socijalističkog zajedništva.

    Neizbrisane školske table skupljaju prašinu vikendom! Ni škripe krede ni vrisaka dječje razigranosti, Nedjeljom!

Izlozi zaključanih dućana tako neprimamljivi. I opustjele slastičarnice u nedjeljno poslijepodne! dok s radija odzvanja prijenos nogometne utakmice.

Osamljeni vojnici na nedjeljnom izlasku bulje u praznu rupu tvoje namigujuće vagine – Nedjeljo!

    Zar su i moji zakleti neprijatelji u pravu? Toma Zdravković, pjevajući, „Prokleta je ova Nedjelja“.

    Nedjeljo, ti si namjerna zabuna koju je stvorio Čovjek biblijske Administracije!

Što činiti Nedjeljom? Dućani zatvoreni. Konobari pospani i mrzovoljni,

starice oštrooko bulje u prolaznike a mačke sklupčane pod automobilima;

Telefoni žena ljubavnica i muževa spremnih prevare nevažeći jer su obitelji na okupu – zbog tebe! Nedjeljo.

    Nema radosti, ni spasa. Sve je zabluda ponavljanja svjesnosti. Istrajnost poraza vodi

– kolo vodi okolo naokolo – k tebi Nedjeljo.

Jer težina svijeta je ljubav. Ali nema ljubavi. Ni ljudske težine – ni povratka u staro tijelo koje nas je rodilo

    Na oblacima radioaktivnosti letimo u zrak k tebi – Smrti, O Nedjeljo!

    
      28. rujna 1986.
    

  
    VJEŽBA: ČITAJUĆI BUKOWSKOG

     

    čitavog prošlog mjeseca,

otkako me Vesna opet pronašla,

a nakon što smo se bili razišili

razmišljao sam o samoubojstvu

i uglavnom se vrzmao oko pisaćeg stroja

premještajući stare rukopise i bijele papire,

bio sam u očajnom stanju, nisam

mogao ništa podignuti s poda: košulje,

čarape, ručnike, pepeljare pune njenih opušaka,

da bih se obrijao

morao sam sjesti na zahodsku školjku,

u kuhinji se prljavo suđe gomilalo,

u gaćicama i bosonog

hodao sam po hladnim pločicama

i komadićima stakla

osjećajući ga ponekad i kako mi se zabija u stopala,

povremeno sam ga pokušavao počistiti

ali nekako i nisam želio:

još ranije sam negdje bio pročitao

da se staklo može probijati

kolajući krvotokom sve do srca

i tako usmrtiti

čovjeka.

    i tako, razmišljao sam

sve više i više o smrti

i osjećao se sve gore i gore

voleći,

čitao sam pjesme o ljubavi

i smrti

i onu jednu sjajnu

D. H. Lawrencea o smrti:

„i onda sagradi

brod od smrti

jer moraš

otići

najdužim

putem

u zaborav.“

    i nekako, neki drugi ljudi,

uglavnom muškarci,

sjede u kavanama

i sa smijehom pričaju i razmeću se:

„prava stvar je

umrijeti

ševeći.“

    i to sam pokušao

nekoliko puta

    ali, očito bezuspješno.

    
      2. siječnja 1987.
    

  
    STARE KURVE

     

    
      za Lawrencea Ferlinghettija
    

     

    Gledaj ih –

otromboljenih stomaka

i obješenih čarapa

u iznošenim demodiranim haljinama

– još uvijek stoje na uglovima

ulica starog dijela grada

nemajući nikakvog drugog posla.

Očima izopćenih svetica

vidjele su krvave mrlje

na posteljama Benitovih ratnika.

Bile su tada mlade i voljene i

sve zaljubljene u Mussolinija.

Vidjele su i partizane

na tenkovima ukrašenim pobjedničkim cvijećem

i zapadne saveznike

željne odmora i provoda.

A sada pričaju o prošlim vremenima

i ljubomorno žmirkaju na

nove mlade djevojke

u mini suknjama i bijelim čizmicama

– njihove rane ljubavi poginule u ratu

a ostarjeli makroi kartaju u

obližnjim barovima.

Polupijane, narumenjenih obraza

mačke i psi

prave im društvo

u osamljenim noćnim satima

dok se život odvija

negdje drugdje – ali ne njihov.

Njihova srca prestala su krvariti

za odraslim kopilanima

jer i njihove maternice

ne krvare više,

ali još uvijek mažu usne.

Krezube, zadirkuju strance prolaznike

dok stoje oslonjene o

oronula pročelja starih kuća

u kojima su provele čitav život.

Svjetla u sobama pogašena

prozori otvoreni

kao da upijaju zrak noći

i uskoro će u postelju leći

i iz nje se više neće dići.

    
      Trst, 20. srpnja 1987.
    

  
    IZLET U LJUBLJANU

     

    Konobar Bosanac poslužio mi je ćevape,

    Na tržnici kupio marelice iz okolice Zadra,

    U parku Tivoli čitao beogradsku „Politiku“.

    
      24. srpnja 1987.
    

  
    NOVOSTI DANA

Improvizacija

     

    Vrijeme mijenja uspomene

kao valovi što se pjene,

noćne kurve šetaju svoje sjene.

    U Perzijskom zaljevu plutaju mine,

Ameri investiraju $ usred Kine,

nema nafte u rafinerijama INE.

    Troje mrtvih od ruske bombe u Afganistanu,

taoci iz Iraka jedu prašinu u Iranu,

koliko milijardi budžeta za teritorijalnu obranu?

    Gole guzice šetaju plažama u St. Tropezu i Cannesu,

domaće glumice snimaju porniće u Milanu,

koliko pregaženih pasa i mačaka u jednom jedinom danu?

    U Ateni Japanci igraju bouzuki,

mladi Grci voze motorkotače Suzuki,

i gledaju kako da ga uvale svakoj stranoj tuki.

    Crna braća štrajkuju pred rudnicima zlata

u Johanesburgu, policijski pendrek im je plata,

njihove žene prave kolače od blata.

    Albanci plešu po srpskim grobovima na Kosovu,

Gastarbajteri ne daju devize za domaću obnovu,

Prestrojka se ne uči na Lomonosovu.

    15% manje domaćih gostiju – tužna ljetna karma

paradajz, pašteta i poneka sarma

105% ovogodišnja inflacija u banci jugoslavenskog jarma.

    Sve što vrijedi na jedan prst stane,

zato slavim tebe, stari oče Walte Whitmane

ne vidim svijetle dane, samo Poeove gavrane.

    Vrijeme troši naše dane

prolazne k’o Chiquita banane,

Bogu je svejedno – tko se prvi spotakne.

    
      15. kolovoza 1987.
    

  
    MATERIJA

    
       
    

    
      za Danijela Dragojevića
    

     

    Na samoj granici između Slovenije i Italije nalazi se mjesto koje se zove Materija. Budući da smo za Trst vezani životnim i rodbinskim vezama, moji roditelji i ja, već desetljećima, jednom ili dvaput godišnje uskačemo u auto i vozimo se Jadranskom cestom od Dubrovnika sve do Rijeke, a potom i pošumljenim uzbrdicama Slovenije.

Prije nekoliko godina primijetio sam to mjestašce – pred samom granicom Italije, na razmeđi Kozine. Otada vrlo često razmišljam o tome kako bi bilo lijepo živjeti  u mjestu koje se zove Materija. Ne samo zbog prirode i okoliša, disperzije svjetlosti, blagih brda bjelogoričnih i crnogoričnih šuma, uredno poredanih stogova sijena, obrađenih polja, starih seljačkih kuća s cvijećem u loncima – nego mnogo prije zbog zamamne potencije koju nudi ime tog mjesta.

Još kao dječaka, otac fizičar, naučio me definiciji materije – „sva i svaka objektivna realnost koja postoji nezavisno od ljudske svijesti i koja se na razne načine odražava u njoj“.

I s kakvom bih samo radošću, na pitanje „Odakle ste vi?“, odgovarao, „Znate, ja sam iz Materije.“

    
      2. listopada 1987.
    

  
    CRVENI SVIJET

     

    Čujem ih kako na svim radio i tv programima govore o crvenom svijetu

i nedostaje mi – ali ne njihov nego moj –

crveno dalmatinsko vino i crveno irsko pivo koje sam pio s talijanskim mornarima,

crveni ruž na šalici za kavu iskrzanog zlatnog ruba,

crveni ruž na inozemnim cigaretama interkontinentalnih faćkalica,

crveni ruž ženskih usana utisnut na ogledalu moje kupaonice umjesto pozdrava,

crvene gaćice kurve koje sam vidio pod stolom jednog starog danskog porno časopisa početkom sedamdesetih,

crvene reklame Agrokomerca – nikad više tako svečanih i veselih prvomajskih povorki u Velikoj Kladuši,

crveni kartoni sportašima čiji se dresovi crvene od protivničke krvi,

crvene nijanse ribizli, malina i trešanja koje sa zadovoljstvom zobljem,

crveno meso tunjevine, ah i

crveno meso nježnih unutarnjih obraza koji se otvaraju zbog moje radoznalosti, jarko

crveni lak na noktima koji primjećujem tek kada skinu svoje crne mrežaste čarape,

crvene fleke soka od rajčica na mojoj bijeloj košulji kravatnog konformizma, prirodno

crvene ženske dlake – i gore i dolje,

crveno obojeni hidranti na newyorškim ulicama straha,

crveno nebo u vatri sumraka na horizontu mora,

crveni crepovi na stoljetnim krovovima starog Dubrovnika,

crveni fenjeri u lukama međunožne osamljenosti dok sovjetska krma pravi društvo američkom pramcu,

crvena zvijezda jadrana spašena od naftne smrti u bazenima akvarija, mali

crveni pijetlić moje jutarnje razbuđenosti,

crvenobijele etikete Smirnoff vodke, crvenobijele etikete Campbell’s juhe, crvenobijele etikete ujedinjenog Winston i Marlboro duhana,

crvene knjižice i devizne dnevnice,

crvena zastava internacionalnog radničkog bratstva i jedinstva napokon izložena u Muzeju ostvarenog boljeg sutra,

crveni plastični krastavac u ruci crvenih Kmera kao jedini dostojan pozdrav ratnoj industriji,

crveni karanfili na mojem radnom stolu dok ispisujem prvomajsku poruku svjesnosti:

dovoljno ćemo se odmarati u smrti!

    
      Dubrovnik, 1. svibnja 1988.
    

  
    SPLITSKO JUTRO

     

    Stvari razbacane po sobi,

telefon pod krevetom,

radio uključen,

mrvice osušenog kruha na kuhinjskom podu

zabijaju se u bose noge,

prljavo posuđe u sudoperu,

u bojleru se voda grije,

preostali novac zgužvan

u džepu traperica,

opušci u pepeljarama,

loš zadah u ustima,

potmuli bol u sljepoočnicama,

nepovezani pokreti ruke

traže davno ispijenu kavu,

jutarnja svjetlost probija se

kroz spuštene škure balkona

– mora biti da sam se sinoć opet

napio!

    
      Split, 15. srpnja 1988., u 9.15 ujutro
    

  
    JOŠ UVIJEK ME NISU NAUČILI KAKO SE ČEKA NOVA GODINA

     

    „Rijetko izlazite u društvo?“

„Dočekajte Novu godinu u ugodnom ambijentu uz veliki izbor jela i pića po pristupačnim cijenama. Zabavljat će vas trio Uspavanka.“

„A kuda ćete vi?“ „Najbolje je kod kuće uz kapljicu i tv“.

    Užurbane domaćice pripremaju sarme s viklerima u kosi, muževi im pomažu meljući orahe za orahnjače,

dežurni pijanci komentiraju proteklu nogometnu sezonu uz ture pića i  nacionalističke pjesme

u kavanama sa sprejevima oslikanim novogodišnjim izlozima,

zabavni tv programi snimljeni prije tri mjeseca, „za svakoga ponešto“, red humora, red muzike, konfete i prskalice,

u novogodišnjim praznicima nema poezije, samo sumorna proza poput ove –

Posječene šume jelki uskoro odbačeni kosturi slavlja u kontejnerima ispunjenim praznim bocama alkoholnog sna o boljoj budućnosti,

samci i samice u iznajmljenim suterenskim sobičcima s pogledima na lakirane potpetice i izlizane đonove,

luda noć se bliži, odbrojavanje sati i minuta započinje,

brže, glasnije, veselije – znoj, orošena grla boca, masne ruke otkopčavaju dugmad olabavljuju ovratnike i kravate,

dame na svečanim hotelskim dočecima odlaze u toalete da poprave šminku i stidljivo prdnu,

„za one koji su propustili najluđu noć organiziramo reprizu novogodišnjeg dočeka s popustom“,

na televiziji 2. siječnja repriza novogodišnjeg prvog programa, 3. siječnja repriza novogodišnjeg drugog programa,

    nešto prije pola noći odlazim na zahod i dugo ostajem,

sjedim, natežem se i razmišljam o pojedincu zatečenom u najobičnijoj prirodnoj nuždi u najsvečanijem času najluđe noći

kao i nemogućnosti da, poput ostalih, repriziram svoje novogodišnje sranje,

naročito ne s popustom.

    
      1.-3. siječnja, 1989.
    

  
    DEFINITIVNO

     

    gledaj ih:

iz kuće izlaze s viklerima u kosi, nikad nasmijane,

u naprslim čarapama i papučama odlaze u najbližu piljarnicu,

šlafrok zaogrnu kad s cekerima odu na tržnicu,

polomljenih, nepopravljenih zuba, perut im na ramenima,

u kupaonici, jedna jedina davno potrošena boca laka za kosu skuplja prašinu nemarnosti,

kad izlaze u grad cipele im blatnjave, potpetice potrošene i iskrivljene, s kaputa vise konci,

zastaju pred izlozima s velikim, rukom ispisanim natpisima R A S P R O D A J A – S N I Ž E NJ E  50%

kad se narumene puderom onda je to zbog svadbe ili mise zadušnice jer što bi rekla ženska rodbina, i prijateljice,

kad vjetre posteljinu cijeli dan je zaborave na pragu prozora s cvijećem u  limenkama marmelade,

i kad požele lakom namazati nokte odustanu jer u kući nemaju aceton,

ako puše, onda puše najjeftinije da bi uštedjele za djecu, zimnicu i razglednice s petodnevnog ljetovanja,

kad putuju, putuju u prigradska naselja,

i kako da ih takve zavolim, i živim s nekom od njih…

    … ali ni one druge nisu bolje –

    vječito namješteni osmijeh reklamirajućih zuba,

narumenjene usne ostavljaju tragove na svemu što dotaknu: cigaretama, šalicama za kavu, čašama, obrazima, ubrusima

izlaze u provod kad one prve namještaju krevete svojim muževima,

ogrnute u krznene smrti ali u njihovim zmijskim torbicama nema magičnih moći,

na svakom prstu po jedan prsten slobode,

    i kako da ih takve zavolim, i živim s jednom od njih…

    postoje i one treće,

njih je tako malo, s nekima od njih sam i pokušavao živjeti

ali definitivno, definitivno

kao što je sve definitivno lišeno bilo kakve druge mogućnosti

ista stara priča ponavlja se svaki put:

one žele ono što im ja ne mogu dati,

one žele

ne samo slušati

nego i živjeti laži

o ljepšem i boljem životu,

zato odustaju i odlaze dalje

drugim muškarcima

ostavljajući jedino opuške u pepeljari –

    i kako, poslije svega, ludi čistunac tijela i maštoviti dribler duše

da ne poželim ostati samac…

    
      10. veljače 1989.
    

  
    HAIKU S PUTOVANJA VLAKOM

     

    …

    Vlak juri

večer pada –

dvostruka brzina življenja.

    …

    Ne volim plin

još manje gas –

moj život je dim.

    
      16. veljače 1989.
    

  
    VENECIJA

     

    Zaljubljen sam u Veneciju

    Ali Venecija vonja kao stara žena.

    Ne mogu se odlučiti –

    
      6. listopada 1989.
    

  
    SUSJEDNO POSLIJEPODNE

     

    Susjedno poslijepodne nije

ni danas ni sutra –

to je međusuton

pun nostalgije:

stare kuće oslonjene

jedna o drugu,

susjede koje piju

kavu nakon ručka

posluženog ukućanima,

mačka što poluspava

na sljemenu krovova

dviju kuća,

telefon koji zvoni u

susjedovom stanu

a na koji bih da se odazovem,

parkirani kamioneti –

želje iz djetinjstva, još nezaboravljene,

puka predaja

pred mrakom noći

– a ti bi još uvijek htjela

razboritost i razložnost

za postupke

poslijepodnevnog pijanstva.

    
      15. veljače 1991.
    

  
    ELEGIJA ZA MILANA MILIŠIĆA

     

    Tri dana slijepog bola

kopajući po zajedničkim uspomenama

prije no što su riječi pronašle put pojedinosti

u suznim očima, nespremnim rukama, uzdrhtaloj utrobi,

Ubijen

u Dubrovniku

koji smo toliko voljeli da smo mu se podavali svakim korakom,

pićem ispijenim u betulama djetinjstva.

    Nakon što prijateljstvo iščezne iz mesnih formi, što ostaje?

    Kamo si to otišao?

Zar si zaboravio vlastite riječi

„Koga nema – brišu mu se stope

Prazni minuti njegov prostor pune

Koga nema – gdje sad korača

Nad kojom sporom vodom snatri

Lice njegovo – promijenjeno lice spavača“

Zar si zaboravio kako smo te iste riječi čitali na kamenom balkonu tvoje kuće, ti, Danilo i ja u ljetni sumrak 1974.,

Zar si zaboravio, poput pijanog nosača, kako se vraća kući – ženi, djeci, obitelji, prijateljima,

Zar si zaboravio kako smo te Gorana, Ana i ja voljeli u našem zajedničkom ljetu prije sedamnaest godina,

Zar si zaboravio da si mi ti nadjenuo ime Plavo Tane,

Zar si zaboravio naše bezbrojne vožnje tvojim starim Spačekom,

i kako smo glasno slušali ploče usred zimske ponoći probudivši tvoju majku, tvoju ženu, tvoju sestru i tvoje dvoje male djece,

sneni duhovi usred muzike „Zahvalne smrti“,

Zar si zaboravio Mary, Romana i Olega, Jadranku i Vedrana, Buca i Miška i Dada i Mara, i našu voljenu Anu i Vlaha,

Zar si zaboravio kako smo krenuli na put Evropom, ja, zaljubljeni osamnaestogodišnjak i ti, veliki meštar  osjećanja, dogovarajući se kako ćemo po povratku praviti džem od maginja,

Zar si zaboravio kako smo u mojoj sobi srednjoškolca čitali Hugoa i Rimbauda i Verlainea i Baudelairea na francuskom

i koliko smo voljeli Dubravka Škurlu i njegove hortenzije,

i kako smo napamet znali stihove Josifa Brodskog sada zaista davne 1974.,

Zar si zaboravio kako smo pili baljzam u zimskim noćima dubrovačke bure,

Zar si zaboravio da uzmeš „Opatiju“ sa šanka i popiješ neretljansku travaricu, pa si tako naglo otišao smućen od pića i ljubavi?

Zar si zaboravio nezaboravnog kuma Branu?

Zar si zaboravio noći kod Danila i Mirjane, i Džonijevu „Ružu“ na koju si se naslonio, zaspao i zamalo je probušio,

Zar si zaboravio đire po Stradunu i sve betule koje smo zatvorili i otvorili,

Zar si zaboravio naše smijehe Niku i „Kati Kapuralici“,

Zar si zaboravio Vedranove i naše suze na sprovodu Dulčiću na Sv. Mihajlu, marcia funebra i igličasti hlad čempresa,

Zar si zaboravio koliko smo voljeli i uživali u riječima maranguna, barkariola, vinara, klesara,

Zar si zaboravio koliko smo samo puta gledali „Macbetha“ Polanskog i Houstonov „Grad izobilja“

i s kakvim smo zanosom slušali opori glas Glady Knight u „Help me make it through the night“ i svaki stih te pjesme znali napamet

derući se na sav glas nadjačavajući disco muziku i pijane pomorce pomažući si kroz noći kojih je tada bilo napretek,

Zar si zaboravio kakvi smo odrasli farabuti bili slušajući Tomislavove priče o magarcu koji prati svoju sjenu,

ispijajući prvu kavu u šest ujutro u „Majora Gundulića“ nakon zapijanja „Pod lozom“ i noćnog kupanja,

Zar si zaboravio da smo se zaklinjali da nikada nećemo zaboraviti

Jer ono što se osjeća ne zaboravlja se

    tugo tuge

tugo djetinjstva

tugo prošlosti

tugo uspomena

tugo mračnih kutova po kojima smo spavali iznemogli od ljubavi i pijanstva

tugo smišljenih i neizvedenih djela

tugo izvedenih i nezaboravnih djela

tugo moja

tugo tuge

    Madono Villonova, Madono Rimbaudova,

Madono ubojica i pijanica, Madono oslijepljenih i osakaćenih ratnim šrapnelima,

Madono trbosjeka i rasparača,

Madono vojnih liferanata,

Madono pregaženih pasa i mačaka,

Madono Peljeških kapetana,

imaj milosti,

imaj milosti, podaj mu duhan i piće, papir i olovku,

imaj milosti,

imaj milosti za Milana Milišića.

    
      10. listopada 1991.
    

  
    IŠČEKIVANJE

     

    Da brojiš dane

od sada do onoga

    što ima svoj kraj,

što li bi otkrio,

    osim onoga

što iz dana

    u

dan

    ponavljaš?

    
      15. listopada 1992.
    

  
    RADOST

     

    Mogao sam skoro sve

dokučiti.

    Mogao sam reći

sve.

    Volio bih da sam sve

mogao zapamtiti.

    Ovdje sam.

Ovdje sam još uvijek.

    Kad li se

sve dogodilo?

    Kamo li su svi

nestali?

    Volio bih da sam sve

mogao zapamtiti.

    Sada si i ti

otišla.

    Nitko ne želi

ostati.

    Ovdje sam

sâm.

    
      16. listopada 1992.
    

  
    BOG ZNA

     

    Očito, sve dok netko nije mrtav

ne postoji vjerojatnost pouzdanosti,

    ali, kako onda

i zbog čega

    tolika

uznemirenost

    za

života?

    
      20. listopada 1992.
    

  
    TEŽINA

     

    Teška stvar je

ne kazati ništa

misleći to –

ne pridavajući tome

težinu.

    
      22. listopada 1992.
    

  
    MASOVNA GROBNICA

    
       
    

    
      za Ernesta Cardenala
    

     

    Vođa naroda je bezizražajan –

(crtam njegovo bezizražajno lice)

    Vođa naroda je moćan –

(crtam njegovu moćnu ruku)

    Vođa naroda je nalogodavac

naoružanim nacionalistima i kriminalcima –

(crtam lubanje mrtvih ljudi)

    
      24. ožujka 1993.
    

  
    OVISNOST

     

    Ispisujem ovu pjesmu

samo da bih

bio u njoj.

    Čitav dan sam

u njoj, kao i jučer.

Mjeseci, godine

    okružuju me,

kao i ovo

tijelo. A ako

    je vrijeme

da se govori o tome

tko bi to bolje znao

    od mene?

    
      14. travnja 1993.
    

  
    IZNIMKA

     

    
      za prijatelje koji nisu prisutni za moj 38. rođendan
    

     

    Sada kad vas nema

ili ste negdje daleko

a ja sam sâm i smiren,

zadovoljstvo bi mi bilo

potpuno, kada ne bih želio

da ste prisutni ovdje,

pa da mogu kazati

„Kako je lijepo, prijatelji,

biti sam i smiren.“

    
      14. rujna 1993.
    

  
    PIAZZA VENEZIA, TS

     

    Sjedim na drvenoj klupi

na Piazza Venezia

u nedjeljno jutro

i promatram

„ne ideje nego pojedinosti“:

    nasred malog trga kamena fontana

iz koje se izdiže mišićavi Neptun

sa ostima

i četiri polegla janjeta

u njegovu podnožju

raspoređena na četiri

strane svijeta

voda šumno teče,

s divljih kestenova otpalo

lišće i plodovi

na obližnjim klupama

sjede ili oko kojih stoje

mladići i djevojke

u crnim kožnim jaknama

i crnim visokim cokulama

trgom prolazi muškarac

koji zaokuplja moju pozornost

nedjeljno dotjeran, zalizane tamne kose,

crnih brkova

u smeđoj kožnoj jakni i sivim hlačama

polako puši, korak po korak usporeno hoda

i dobacuje nešto kompanju

na drugoj strani ulice

ubrzo dolazi njegova draga

i njih dvoje odlaze –

on bi mogao biti kakav

vodoinstalater, auto

mehaničar ili firmopisac

a ona prodavačica u nekoj

samoposluzi ili trafici

sredovječni ljudi blizu pedesetih –

točno u podne

na neki nevidljiv znak

svi golubovi odlijeću

iz obližnjeg kineskog restorana

jedan kosooki u bijeloj pregači

izlazi i baca

nekoliko drvenih gajbi u kontejnere

smještene iza živice koja

ograđuje trg

rivom se šetaju brojne obitelji

mlade majke s bebama

u kolicima i grupice penzionera

    podne je

ni vedro ni oblačno

južno toplo i vlažno

listopadno i morsko

u obilju boja

smirenosti

i nedjeljne podložnosti

pobožnosti.

    
      30. listopada 1994.
    

  
    MONTE BLUE

     

    Često,

gledajući crnobijele filmove

legendarnih filmskih zvijezda

i mnogih drugih

manje poznatih glumaca

i statista,

razmišljam što li se dogodilo

s pojedinim od njih –

danas, kada su prah i pepeo,

slavna slova na papiru,

recimo, u filmu „G“ Man

s Jamesom Cagneyom,

u podužem popisu

sporednih uloga

pojavljuje se i ime Monte Blue

koje i poslije toliko godina

golica moju maštu

iako čak ne mogu

sa sigurnošću odrediti

je li ta osoba bila žensko

ili muško,

je li kasnije imao uspjeha

stekao vilu, sportski auto

i zaveo mnoge starlete,

ili je umrla u neimaštini,

ne ostavljajući za sobom

ni potomstva ni imovine

osim moljcima izjedene bunde

i požutjelih fotografija.

Ipak,

unatoč skučenoj filmskoj tehnici,

sve što su radili

obavljali su predanije, bolje, razumnije,

strastvenije

od današnjih mekomudih

bildera i

tetoviranih zavodnica;

sanjali su ustrajnije

ono što je danas postala

stvarnost

koja se odvija filmskom

brzinom –

    i dok tako snatrim

pred televizorom,

stari, crnobijeli filmovi

o neumornim preljubnicima, nezasitnim kockarima,

sitnim lopovima, velikim gangsterima

i njihovim naivnim (ili podmuklim) ljubavnicama,

ratobornim ali pravednim crvenokošcima,

marljivim i miroljubivim farmerima,

hrabrim kaubojima što gone stoku prostranstvima

Divljeg Zapada, zloglasnim revolverašima

i okorjelim ubojicama,

poštanskim kočijama i

željeznim konjima

i sve luksuznijim autima

koji sve brže jure

i vraćaju me

u realnost

u kojoj smo svi

tek pokretne sjene

životne opsjene.

    
      9. veljače 1995.
    

  
    INTERVENCIJA

(precizan opis)

     

    Krv izvađena i analize urađene

Tlak i puls izmjereni

Pluća oslikana

Rad srca provjeren

Predio za kirurški zahvat obrijan

Klistiranje izvršeno

Spinalna anestezija ubrizgana u kralježnicu

Svjetla u operacionoj sali upaljena

Instrumenti dezinficirani i poredani

Kirurško osoblje navuklo zelene kape

i maske za usta

Bolesnik prenesen na kolicima

i premješten na operacioni stol:

    Operacija uspjela

Pacijent preživio –

I zapisao ovo.

    
      10. svibnja 1995.
    

  
    BOLNIČKI PROZOR

     

    Bolnički prozori uvijek su isti.

U kakvom god krevetu ležali

Na kojem god odjelu boravili

Na bilo kojem katu, okrenuti

Prema bilo kojoj strani svijeta

Pogled je uvijek jednak.

Kroz bolnički prozor

Iza stakla

Vidi se vrh stabla

I sa suprotne strane ulice

Krov susjedne zgrade

S komadićem neba.

Pogled je to idealan

Za bolesnike:

U tom vidiku nalazi se

Obilno obećanje bliskog i dalekog,

Nema tu ničega

Pretjeranog, srčanog, aktivnog

Sve je u tom pogledu

Stišano, ustrajno, trpno

I nepromjenjivo

Kao i samo vrijeme

I smrt.

    
      19. svibnja 1995.
    

  
    SONJA, MOJ BIOGRAF

     

    Katkada, kada mi postaviš

teško pitanje

    o pojedinostima

iz moga života

    koje te toliko zanimaju,

ugledam se

    u tvojim

očima

    i pitam se

što li vidiš u meni

    dok ti ja,

pokušavajući skrenuti

    s teme, objašnjavam

mnoge zamršene stvari

    (toliko varljivih sjećanja

toliko bezvrijednih podataka

    toliko uzaludnih sanjarija

toliko ponovljenih grešaka)

    i poslije svega,

pitam se,

    ne tumačim li pogrešno

sjaj u tvojim očima?

    
      14. rujna 1995.
    

  
    ŠEST MJESECI

     

    
      za Sonju Najdeski
    

     

    
      1. Šest mjeseci
    

    Prošlo je šest mjeseci

kako smo bili zajedno,

šetali Venecijom, Firencom i Rimom

vodili ljubav

kupovali stvari za tvoju rodbinu

jeli kruh s maslinama

i pili marsalu.

Kako se to uopćeno govori –

životne Okolnosti

razdvojile su nas.

Ali jutros

dok sjedim u polutami sobe

i kroz prozor

osluškujem

tuđa buđenja i ustajanja

prisjećam se naših buđenja u Veneciji

i gotovo osjećam

dokučivost tvog tijela

tvoju prisutnost.

Dio si mene.

Osjećam topli pritisak tvog tijela

i slapove crne kose na licu.

I nadam se da je i moje tijelo

jednako prisutno u tvom.

Nadam se.

     

    
      2. Lido, Venecija
    

    Prošlo je šest mjeseci

kako sam stajao iza tebe

na pramcu vaporetta za Lido –

u subotnjem jutru

vjetar je mrsio tvoju crnu kosu

i raznosio je po mojem licu

golicajući me,

radosno razgledajući

Gran Viale S. M. Elisabetta

da bi stigli do hotela „Des Bains“

i ja te fotografirao

sjedeći na terasi bara „Colony“

razmišljajući tada

i sada:

ovo je Život

a ne Smrt u Veneciji,

ovako bih mogao provesti cijeli

život,

šetajući rivom di Corinto

jedući sendviče

ljubeći voljenu

u usta od kruha, salame i ljubavi,

razgovarajući stišano o

smirenosti svakodnevnog življenja

promatrajući Lazaretto Vecchio

na obližnjem otočiću,

satima kasnije

prolazeći pokraj

krošnjama stabala

zaklonjenih pročelja privatnih kuća

i vila u Via Dardanelli

držeći te za ruku

ponavljajući

Ovo je Život.

     

    
      3. San Michele, Venecija
    

    Prošlo je šest mjeseci

od našeg posjeta

otoku San Michele

u nedjeljno podne

otežalo i utonulo

u sivilo laguna

na koje se spustila

gusta nebbia –

dvostruka tuga

prilazeći groblju San Michele

na vaporettu ispunjenom

dotjeranim Venecijankama i Venecijancima

s buketima svježeg cvijeća

u nedjelju pred dan Svih svetih –

I ti, dosađujući se

nekoliko koraka

udaljena od mene,

šetajući stazama

između mnogobrojnih

nadgrobnih ploča,

obiteljskih kapelica

lijevog luka grobljanske lađe

rezervirane za davno

izumrle plemićke familije

i ja opijumskom melankolijom

mladog ženskog lica

na nadgrobnom medaljonu,

užasnut, pronašavši

davno sanjano lice

Smrti u Veneciji –

toliko smrti odjednom

uznemirava i otupljuje –

duhovi gondolijera i zvonara

hotelijera i trgovaca

frizera i matrona

barkariola i mesara

ribara i vinara

staklara i zlatara

domaćica i sobarica

kurtizana i partizana

fašista i karabinjera

doktora i apotekara –

    između njih

jedino dani

i godine –

    i ti,

tako živa u meni,

tada

i sada.

     

    
      4. Dan Svih svetih, Firenca
    

    Prošlo je šest mjeseci

kako smo se

za Dan Svih svetih

uspeli na brdo Alle Croci

u tmurno jesenje jutro

zagledani u crvenkaste krovove

i kupole Firence pred nama,

nijemi protok Arnoa

pod mnogobrojnim firentinskim mostovima,

automobile u pokretu

s lijeve i desne obale

osluškujući šum krošnji borova i čempresa,

razgledajući crkvu

San Miniato al Monte

i onaj posebni dio istoimenog groblja

za djecu:

koliko smo bili tužni

i bezrječiti

gledajući u male anđele

što bdiju nad njihovim

malim kostima

i neutješne posvete

na njihovim uredno održavanim

plemićkim i bogataškim grobnicama

koje ni plemićke titule

ni bogataški novci

nisu mogli spasiti

da trčeći za loptom sudbine

ne upadnu u

rupu vječitog mraka

ne okrvavivši svoja koljena

nego srca njihovih roditelja

koji su dočekali duboku starost

tugujući za svojim

jedincima i jedinicama –

    kao što i ja sada tugujem

bojeći se

da ću dočekati starost

čekajući te,

voleći te.

     

    
      5. Krstareći Rimom
    

    Prošlo je šest mjeseci

a kao jučer još –

u običnom poslijepodnevu

stajali smo na

ponte Regina Margherita

zagledani u veslače

što su vježbali na Tibru

nijemi

razmišljajući o

protoku vode

kojom veslaju veslači,

o automobilima koji

prelaze s jedne strane Rima na drugu,

i nama neodlučnima

nasred mosta

    – svi ti protoci, dotoci, otoci

a nigdje stvarnog otoka

puno više toka

u zjenici oka

oh kad bi postojalo makar i ka

da se napokon uputimo k –

     

    
      6. Šest mjeseci, tri svijeta
    

    Prošlo je šest mjeseci

otkako smo se rastali

i ja sada živim u tri svijeta:

onom svakidašnjem oko mene,

onom u mojim mislima

u kojima ti živiš,

i onom u mojim

starim dnevnicima

iz kojih mogu pročitati

što smo ti i ja radili

dok smo bili

zajedno.

    
      14.-20. svibnja 1996.
    

  
    ZBOG SONJE

     

    
      i Williama Carlosa Williamsa, naravno
    

     

    Dok zapisujem

ove riječi

    u bilježnicu –

osjećam

    blagi miris

ruže

    koju si

ubrala

    na

Bledu

    i onako

još svježu

    stavila

presovati

    u moj

dnevnik.

    Ti si sada

daleko

    stranice dnevnika

upile su

    miris

presovane ruže

    koju sam –

suhu i krhku

    premjestio

u album

    kamo

i ova

    sjećanja

pripadaju.

    
      24. srpnja 1997.
    

  
    SIROVO MESO

     

    Sirovo meso vlada svijetom.

    Sirovo meso obara cijenu sirovog mesa na svjetskom tržištu.

Sirovo meso higijenski spakirano u lake plastične tanjure i prozirne folije.

Sirovo meso hoda ulicama u najlonkama i širi miris parfema.

Sirovo meso jeftino kupuje sirovo meso –

Tako se sirovo meso osjeća svoj na svome.

Sirovo meso zahtijeva pravedno suđenje sirovom mesu u Haagu.

Sirovo meso u Hrvatskoj ne prestaje hvaliti hrvatsku katoličku kulturu.

Sirovo meso u Srbiji ne prestaje veličati srpsko pravoslavno junaštvo.

Surovo sirovo meso otelo je stotine tona zlata nedužnom sirovom mesu i poslalo ga u koncentracijske logore i peći za spaljivanje.

Još gore, surovo sirovo meso predalo je stotine tona otetog i opljačkanog zlata na brižno čuvanje bezdušnom sirovom mesu u Vatikanu.

Bezdušno sirovo meso drži propovijedi govoreći da je sva nada na drugom svijetu –

Zato je sirovom mesu na ovom svijetu sve dozvoljeno jer svaki grijeh sirovog mesa može se iskupiti novcem koje je stvorilo sirovo meso.

Sirovo meso u hlačama kupuje sirovo meso u suknjama –

Sirovo meso tako postaje sirovina!

    Sirovo meso napisalo je ovu pjesmu o sirovom mesu posramljeno priznajući vladavinu boga Sirovog Mesa.

    
      4. kolovoza 1997.
    

  
    UJEDINJENA EUROPA

     

    Plakao sam jutros gledajući crnobijele dokumente o strahotama ljudske politike –

sirene i krici mesnih sablasti u razorenim gradskim četvrtima,

bombe iz zraka, trupla otvorenih usta pod sivkastim prahom i pepelom srušenih i spaljenih gradova

krici geta, jauci u podrumima opkoljenim smrću, urlici umirućih pod ruševinama

mrtva djeca u naručjima majki pod snijegom i kišom metaka,

četrnaestogodišnji vojnici Wehrmachta koje su za neizbježne podvige samoubojstva odlikovali amfetaminski brčići 1945.*

izbečene oči u patnjom izdubljenim očnim dupljama u izobličenim ošišanim lubanjama na hodajućim strašilima u redovima prema pećima za spaljivanje iz kojih se godinama dizao gusti crni dim.

Kraj rata! još više bombi na preostale hodajuće lešine.

Paljba! Vatra! Vatra iz svih raspoloživih sredstava! Vatra u svim krematorijima neprirodne smrti! Vatra u kaminima što gutaju monstruozne dokumente o zlodjelima više Rase!

Do posljednjeg daha, pobijeđeni i pobjednici.

Zapadni saveznici i Mafija pobijedili su brkatog boga fašizma što se borio protiv brkatog boga boljševizma.

Prasak atomske bombe nadjačava glazbu što se čuje iz otvorenih prozora u Italiji u ljeto 1945.

američke najlonske čarape za talijanske signorine gladne kruha i zabave

i penicilin, naravno, za one zaražene sifilisom na razorenim ulicama Ljubavi.

Veselije! Radosnije! Živahnije! Poletnije!

Prve vespe izlaze iz talijanskih tvornica, prvi šuškavci i najlonske košulje stižu na  crno tržište ratom ujedinjene Europe.

Ah, poslijeratna obnova na obnovi nepravdi i zabluda.

Prva Petoljetka, druga petoljetka i godine razvoja ispred i iza željezne zavjese tijela i uma.

Radosti šezdesetih, masovni turizam, mini suknje rock & roll duga kosa vodite ljubav ne rat –

Golema Sexplozija u bezličnim krevetima u gradovima osamljenosti.

Prvo religioznom mržnjom, neznanjem i višim interesima razjedinjeni narodi Sovjetskog Saveza, Čehoslovačke i Jugoslavije, pripojena Istočna Njemačka, kapitalom osvojene Poljska i Mađarska

Potom monoteističkim monetarnim blagoslovom Ujedinjena Europa!

Proročanstva Platona i Spenglera

ostvarena uz božanstva Nafte i Heroina,

stotine tisuća beskućnika i milijune nezaposlenih,

okrutnih srca, praznih duša

umirući od srčanih udara auto sudara visokog krvnog tlaka kolesterola lipida proširenih vena pretjeranih kalorija,

ubojice i ubijeni sahranjeni zajedno na grobljima pomirenja.

    
      kolovoza 1997.
    

    
       
    

    
       
    

    *amfetaminski brčići 1945. – odnosi se na Hitlera, o čijoj ovisnosti o amfetaminskim drogama svjedoče mnogi autori, pa tako i Albert Speer u svojim uspomenama pod naslovom Unutar Trećeg Reicha (Macmillan, New York, 1970).

  
    SUSJEDSTVO

     

    Svake večeri

iz ljetom otvorenih prozora

dopiru zvuci televizijskih kanala

uz mahniti ples katodnih sjena

koje obasjavaju prozore

stanova i zgrada u mojem tršćanskom susjedstvu.

Zvuci loših vijesti i

lažnih obećanja političara u dnevniku,

šapati, jecaji i vlažni poljupci sapunskih tragikomedija,

pogrešne i promašene vremenske prognoze,

krici i urlici horor filmova.

    Zapisujući ovo

razmišljam –

zar im,

njima,

mojim susjedima,

nije dovoljno sve što prežive

u jednom danu,

zar im nije dovoljno

što su cijelog dana rintali

ili tražili novi posao

ili bili varani

što su im nabijani rogovi,

što ih žene varaju s kondukterima, vodoinstalaterima,

mesarima, taksistima, novinarima,

što ih muževi varaju s činovnicama,

tajnicama, prodavačicama, medicinskim sestrama,

što jedni drugima smišljaju neprirodne smrti?

    Zar,

vrativši se navečer kući

nemaju ništa pametnije do

upaliti TV

i slušati

loše vijesti

lažna obećanja

histerični smijeh psihopata

krike i urlike mučenih

i gledati

smrti i ubojstva

sjekirama, noževima, električnim pilama…

Jer ono što svake

večeri gledaju

i nije ništa drugo do

odraz njih samih:

istina im je

odvratna bolna točka

i gade je se

i boje

koliko i vlastite smrti.

    Ljudi su čudna stvorenja:

stalno se ljute

svađaju i tuku

zbog trivijalnih sitnica

ali bitnu stvar

kao što je

ubijanje vremena

jedva da i primjećuju

i još manje

razumiju…

    Uzimam hladno pivo

nazdravljam Hanku*

sjedam na kauč

ispred televizora

i ogledam se u njemu

ne upalivši ga.

    
      10. kolovoza 1997.
    

     

     

    *nazdravljam Hanku – odnosi se na Charlesa Bukowskog (1920.-1994.)  koji se u pismima autoru ovih pjesama kao i mnogim drugim prijateljima potpisivao kao Hank.

  
    TAKOĐER

     

    Allen Ginsberg u svojim dnevničkim zapisima o susretima s Ezrom Poundom i Olgom Rudge u Veneciji ujesen 1967., zabilježio je i sljedeći detalj: „29. listopada 1967. – podne – na otvorenom ispred crkve Santa Maria della Salute, na stajalištu za vaporetto sreo se s Peggy Guggenheim koja je vodila u šetnju svoja dva psića i bila u pratnji Paola, njezina prijatelja i umjetnika, i čavrljajući nekoliko minuta, spomenuo sam joj dio mojeg razgovora s Poundom od prethodnog dana – ona mišljenja da su njegove aktivnosti za vrijeme rata ‘neoprostive’.“

    U svojoj knjizi o velikoj osobnoj vezanosti za Veneciju (Vodeni žig, 1992.) Josif Brodski spominjući Peggy Guggenheim i njezin muzej tj. kolekciju moderne umjetnosti piše: „Možda je jedina funkcija zbirki kao što je zbirka Peggy Guggenheim i sličnih nakupina modernih stvari koje se redovito izlažu u ovom gradu, da pokažu kakvi smo postali, kakva bijedna, arogantna, nevelikodušna, jednodimenzionalna bića i da nam uliju malo skromnosti.“

    12. kolovoza 1997.

  
    DOLLY*

     

    Sićušna

novinarnica

ispunjena

vijestima

o svijetu

što se ubija

podrhtava od bombi

trese se i gori

    i jedna stara prodavačica novina

i njezini

pas i mačka

što se podnose

i štoviše

žive u slozi

ne znajući što će

s tako lošim papirnim vijestima

osim da na njima kunjaju

iz dana

u dan.

    
      27. kolovoza 1997.
    

     

     

    * Dolly – ime mačke iz spomenute novinarnice na uglu ulica Via Martiri di Liberta i Via Ghega (Piazza Dalmazia) u Trstu.

  
    SUMIRANJE

pjesma za moj 42. rođendan

     

    42 godine živeći

u okruženju ljudskosti

sakupio sam više

ožiljaka na rukama

nogama

glavi

tijelu

i u srcu,

naročito srcu,

nego što tetovirane maloljetne

rock zvijezde lažnih imena

imaju tetovaža na sebi.

    I što se starost

brže približava

to češće

razmišljam o

starcima sa štapovima

što teturaju ulicama

s mrljama na upišanim hlačama

    nepočešljanim staricama

sijede kose

poderanih čarapa

mlohave, izborane kože

krezubim umirovljenicima što

jedva pokretni sjede na klupama javnih parkova

otvorenih usta

upijajući posljednje zrake života

    starcima i staricama

što leže

u bolesničkim krevetima

u staračkim domovima i u bolnicama

i natežu se

nad bolničkim lopatama

    i pogledavajući u vlastite ožiljke

i ljudskost što hoda oko mene

sve češće razmišljam

i pitam se

je li teže

živjeti život

ili

čekati smrt?

    
      14. rujna 1997.
    

  
    NAKON DESET GODINA

     

    
      za V. G.
    

     

    Prepustio sam uspomenama

da se tuku s vremenom

i udaljio se

od svega što me podsjeća

na tebe.

Ali

u ime starih dana

još uvijek

po zidovima

barskih i kavanskih nužnika,

iznad zahodske školjke,

ispisujem tvoje ime

da me podsjeća na sva sranja

koja sam s tobom proživio.

    
      23. veljače 1998.
    

  
    TEATAR ŽIVOTA

     

    
      za Lawrencea Ferlinghettija
    

     

    Azurno vedro nebo

predproljetnog dana

naspram užeglog crvenila mokrih opeka

što se dižu iz kanalâ

i zidinama

ograđuju venecijanski Arsenal

dok podnevno sunce

osvjetljava obližnju ulicu Corte Nova

i dva stara kamena bunara

jedan na početku

i drugi u dnu

uske, kratke uličice

između čije se lijeve i desne strane

u ravnomjernim nizovima

pruža mnoštvo zategnutih konopa

na kojima

na suncu i vjetru

kućanice raznobojnim plastičnim štipaljkama

vješaju plahte, jastučnice

i razno rublje

izblijedjelo, ponegdje zakrpano

ali čisto, besprijekorno čisto

baš kao što su i njihove

ljubavi čiste

premda su, i one, tu i tamo zakrpane.

    Iz širom otvorenih prozora

dopiru glasovi djece

i glazba s radija,

i vonjaju zgotovljeni ručkovi

čija se isparenja miješaju

s morskim mirisima

sunca i soli u vjetru

što ih upijaju plahte,

jastučnice i razno rublje

među kojima tako

veselo

i

tužno

životi

i

ljubavi

počinju

i

završavaju.

    
      Venecija, 6.-28. ožujka 1998.
    

  
    ELEGIJA ZA ALLENA GINSBERGA

     

    
      Dan za danom sumorni materijalni svijet ovisi o dahu –
    

     

    stišani dah jaguara zarobljenog rešetkama zoo vrta isparava se u vlažni noćni zrak San Francisca

gusti dah proljetne magle obavija zvonike i dimnjake na poljima pred Venecijom

ustrajni dah kiselih kiša šumori smrtnu uspavanku europskim šumama

neugodni zadah iz otvorenih usta sitnog kriminalca što u ćeliji milanskog zatvora leži i sanja parfimirani dah uličarke

neprerađeni dah geološke prošlosti izliva se iz tankera i zagađuje mora i obale Aljaske i Britanije

neuništivi plastični dah Coca-Cole i kancerogeni dah Marlboro i Winston crvenog kraljevstva Industrije smrti

ustajali dah ventilacije newyorškog metroa izbija iz podzemnih rešetki i zadiže suknje prolaznicama

dah izvaljenih usnulih putnika zamagljuje prozor kupea drugog razreda u vlaku na pruzi Moskva – Venecija

dah svakog velegrada sve više smrtni zadah turbo civilizacije

ovisni dah ovisnika što nervozno ušmrkuje crte bijelog praha Organiziranog kriminala

radioaktivni dah komunizma i radioaktivni dah kapitalizma –  ujedinjuje ih atomska bomba Bezumlja

frktavi dah mačke pred psom i

hladni dah slijepe vjere u mramornom hladu crkve u ljetno poslijepodne

slabi dah bolesnika u strahu od smrti povija plamen molitvene svijeće

šištavi dah izbija iz gejzira i plinskih polja

kužni dah bezbroja automobila diže se iz auspuha u zrak miješajući se s raspjevanim dahom ptica u kržljavim krošnjama gradskih stabala

tuberkulozni dah ugljene prašine u rudarskim plućima i

zagušljivi dah nikotinskih isparenja u mraku disco klubova otuđenja

neprirodni dah voća i povrća u vječito zelenim staklenicima profita

prašnjavi dah prošlosti taloži se u potkrovljima i podrumima stoljetnih zgrada monetarnog Imperija

vlažni dah nadraženih spolova

i ubrzani dah voajera koji iz tame promatra tuđa dahtanja

elektronski dah informativnih medija širi svoju globalnu politiku „cijeli svijet veliko selo“

hladni dah birokracije za šalterima administrativne neumoljivosti diljem svijeta ispunja čekaonice zijevanjem i uzdasima

vreli dah olovnih redaka i mliječni dah slovoslagača zamijenio je bezlični hladni dah IBM i Mackintosh strojeva

dugi dah Walta Whitmana spojio se s dugim dahom Guillaumea Apollinairea

i dugi dah Vicente Huidobroa spojio se s dugim dahom Blaisea Cendrarsa

i dugi dah Williama Carlosa Williamsa spojio se s dugim dahom Allena Ginsberga

    sada zajedno s tvojom paranoičnom, tragičnom majkom ruskom emigranticom komunisticom

i ocem pjesnikom,

zajedno s Jackom i Nealom

tvoj dah u svakoj kapi kiše

tvoj dah u svakom zapuhu vjetra

što tjera zrnca pijeska u oči

i oči se crvene od

suza

ispušnih plinova

smoga

smradnog sumpora

auspuha, dimnjaka

kanalizacijskih odvoda

pesticida

herbicida

insekticida

suicida

    tvoj životni strah

i tjelesni prah

nadživio je tvoj dugi pjesnički dah

    
      5.-7. travnja 1998.
      

      na prvu godišnjicu smrti Allena Ginsberga
    

  
    MEĐUSTANJE

     

    Hrabro je biti pjena

i pjevati o prostoru.

Milijuni malih mjehura

što se dodiruju i udvajaju

pjevaju o unutra i van.

Ta

gibljivost opni

koja nije ni unutra

niti van,

stalno mijenjajuće veličine,

ta

nestajanja i nastajanja,

te

oble obilnosti ogoljenosti

kojima je ime

istovremena pobjeda i poraz.

Te

bezbrojne

bezbojne oči

što jednako gledaju

u i van

što jedanko svjetlucaju

na svjetlosti i

u mraku…

    Poezija je jezik međustanja!

    
      otok Lokrum, 2. kolovoza 1998.
    

  
    U PROLAZU

     

    Promatrajući djevojke na dubrovačkom Stradunu –

svaka djevojka, svaki korak

radost očima i ustreptalom srcu

njihove duge kose

i noge

i nesiguran hod na

10 cm visokim gumenim cipelama

neprimjeren koliko i

mobitel u Odisejevoj ruci ili

laserski karabini u Ahilovim

i Antejevim rukama,

crni ili tamnoljubičasti lak

na vještičje dugim noktima

tetoviranih mišica

ramena i gležnjeva

sjede na kamenim stepenicama

pred kafićima

gestikuliraju, puše

žvaču žvakalice

i napuhuju balune –

te velike mjehure

sapunske tragikomedije

potrošačkog društva

kojem

i njihovi životi

pripadaju.

    
      11. kolovoza 1998.
    

  
    MOLITVA VRAGU

     

    
      za Predraga Lucića
    

     

    Vraže

sačuvaj me bezdušnosti

žene koja više ne voli

Vraže

poštedi me bespoštednosti

žene koja se želi svetiti

Vraže

spasi me zaljubljenosti u Ljepotu,

odagnaj Amorove strelice od mog srca,

jabukom potkupi neku drugu potkupljivu dušu

(jer duša je ženskog roda

i često nas vodi do otvorenog groba)

Vraže

kad iz usta nedjeljom dotjeranih vjernika

začujem optužbe na tvoj račun

znam da se to spremaju počiniti

još jedno zlo

zatvaranja očiju pred Stvarnošću

Vraže

umorio sam se od neuslišenih molitvi

Njemu dobrom i pravednom

i napokon shvaćam:

zbog Njega ne zbog tebe

postoje uzaludnost i izgubljenost

Vraže

kad čitam o tvom prisustvu,

nečastivom,

inkviziciji,

lomačama, spaljivanjima vještica,

mučenjima heretika,

uvjeren sam da su ta zlodjela počinili

religiozni strvinari

i ovlašteni crkevni mesari

Vraže

tko je izmislio duhove

slijepu vjeru

oprost grijeha

bezgrešni život na Onom svijetu

čak i nebeski narod?

Vraže

ne vjerujem da su to tvoja zavodljiva djela

jer ti nikada nisi tvrdio

da je zemlja ravna ploča

jer ti nikada nisi govorio

da je vanbračno dijete grijeh

jer ti nikada nisi tražio

da išta bude sveto

ili nebesko

Vraže

kad na vijestima u novinama ili na TV

javljaju kako je netko podmetnuo

pakleni stroj

koji je razorio kuće, ubio ljude

smrskao lutke i druge igračke

i uništio dječje snove,

znam da to nema veze s tobom

i da ti nisi umiješan

jer pakleni stroj je tek

djelo ljudi protiv ljudi

Vraže

svakodnevno se pitam

zašto si uništio prašume Amazonije

prosuo kisele kiše

istrijebio risove i sredozemne medvjedice

probušio rupe u ozonskom omotaču

stvorio efekte staklenika

i sada nam je vruće

jako vruće

jer,

koliko znam,

tebi nije stalo do profita

već do ljudskih duša

Vraže

sažaljevam te!

jer vidim mnogo veću moć

u dolarskom kazanu

crvenog Coca-Cola Marlboro Winston McDonald’s melting pota

od tvog običnog starog crnog kazana

u kojem ključaju katran i smola

Vraže

ipak si ti jedan tužni osamljenik

skitnica nalik Charlie Chaplinu

jer ti nikada nisi mario

za čistu rasu

i arijevsku krv

ti nikada nisi nosio male crne brčiće

uvis dizao desnu ruku na pozdrav

i krajnje rješenje nalazio u konc. Logorima

plinskim komorama i pećima za spaljivanje,

ti nikada nisi nosio šinjel i krupne brkove

niti si otjerao 20.000.000 u led Sibira,

štoviše,

uvjeren sam, da si mogao, ti bi im bio podario

malo tvoje crvene topline da se ugriju

kad ih već nije mogla ugrijati

toplina Staljinove crvene petokrake

u koju su toliko vjerovali –

ali, čekaj malo,

ovdje se radi o stvarnim

živim đavlima, sotonama i vragovima

i ti si za gore spomenute

običan naivac,

razmažena filmska zvijezda

Vraže

kad viknem

IDI DOVRAGA!

čuješ li me ti uopće

i ljutiš li se,

ili je to kompliment za tebe?

Vraže

zbilja ne znam zašto su te ljudi

odjenuli u crveno

jer ti nikada nisi bio vatrogasac,

i zašto su ti samo nabili

te crvene rogove

kao da ti poput macho bika

juriš na svaku crvenu suknju

koju ugledaš

ili će prije biti

da su te u crveno odjenula

fratarska braća iz Vatikana

zbog njihovog

dvotisućljetnog straha

od crvenih

Vraže

za mene

ti si jedan običan dimnjačar

koji živi u dimnjaku –

zato su sve tvoje mačke

posve crne

Vraže

za mene

ti si dežurni krivac

ljudskoj gluposti

i neznanju

Vraže

kad ugledam crnu mačku

kako prelazi ulicu –

znam, to je tvoj pozdrav!

    
      Halloween, 31. listopada 1998.

u vlaku od Trsta do Venecije
    

  
    USPUTNI OSVRT

     

    Nakon što sam se poslije pet godina

življenja u Trstu i Veneciji

preselio u Koper

gotovo svakog tjedna odlazim

na izlet u Veneciju.

Na relaciji od Kopra do Trsta

prinuđen sam koristiti

rani jutarnji autobus

kojim se uglavnom prevoze

starije žene iz okolnih koparskih sela

koje odlaze u Trst

na poludnevni rad

i dopunsku zaradu.

Većinom su to žene

u starosti između 50 i 70 godina

koje kao iznajmljene kućanice

u jutarnjim satima

peru prozore, pospremaju tršćanske stanove

glačaju, kuhaju ručkove

i brinu se oko još starijih od sebe.

    Poslijepodne,

na povratku s rada

svaku od njih

u vlastitom domu

ponovno čekaju

kuhanje ručka i večere

muž, odrasla djeca, unuci

kućni poslovi, životni problemi

i briga oko vrta i domaćih životinja.

O njima bih mogao reći

da su vrlo uredne, vrijedne

čiste, pedantne

i vjerojatno jako dobre radnice.

    Ali, postoji nešto u njima

pretjerano revno

prazno i mehaničko

od čega mi je muka

svaki put kada ih gledam

dok se vozimo zajedno u autobusu

dok mljackaju svoje obroke

glasno razgovaraju

na mješavini iskvarenog talijansko-slovenskog i

čvrsto stiskaju

iskrzane torbice

u kojima nose svoju zaradu

    jer

    točne su i precizne

i neumorne

kao i sama smrt.

    
      1. rujna 1999.
    

  
    MOGUĆNOSTI

     

    Meteorolozi, suvremeni vračevi

braćo po neispunjenim obećanjima,

uzaludnim objašnjenjima

u vas baš kao i u mene

sve je moguće

(i najgore i najbolje)

    koliko sam se puta

pokrivao vašim predviđanjima

koliko puta neodlučan

gledao kroz prozor

u nebo

koliko puta izazivao podsmijeh prolaznika

s kišobranom u ruci

usred sunčanog dana

neprimjereno odjeven vašim prognozama

    meteorolozi, svakodnevni proroci

koliko petljanja

s riječima i brojkama

koliko golemih ali praznih tanjura

kojima špijunirate nebo

koliko žica, računala

velikih i malih ekrana

mjernih instrumenata

dnevnih, mjesečnih i godišnjih prosjeka

proučenih anomalija

za tako jednostavne i lijepe riječi

kao što su

kiša, magla

vjetar, oblaci

polje vedrine, mraz

snijeg, rosa, inje

poledica…

    meteorolozi,

vi ste zgubidani poput mene

rječiti u svakoj prilici

prognozeri bez kladionice

    meteorolozi, suvremeni vračevi

braćo po neispunjenim obećanjima,

uzaludnim objašnjenjima

u vas baš kao i u mene

sve je moguće

(i najgore i najbolje)

    
      veljača 2000.
    

  
    USPUTNA ZAPAŽANJA

     

    
      
        Globalizacija
      
    

    Listajući

svjetske časopise

za suvremenu poeziju

primjećujem da

sve veći broj Japanaca

piše u slobodnim stihovima

a sve više

Europljana i Amerikanaca

trude se

biti što precizniji

u slikama i slogovima

haikua i tanka.

     

    
      
        Fondamenta degli Incurabili, Zattere
      
    

    Smrt nas

neprestano

podsjeća

    svaki dah

tek je

uzdah

    nešto

što sve više

uzima maha

    ostavljajući

na kraju

tek hrpicu praha.

     

    
      
        Pjesnikova opaska
      
    

    Ovakve

pjesme

ne

vode

nikamo

    Ali

zar se

ondje

nisam

uputio?

    
      Venecija, 22. ožujka 2000.
    

  
    POSKAKIVANJE

     

    
      za Danijela Dragojevića
    

     

    Kao i svaki drugi sanjar,

u mladosti sam

često sanjao o letenju.

O tome kako imam krila i letim.

Što sam stariji sve sam sigurniji

kako će se to

u dogledno vrijeme i dogoditi.

I kako ću uskoro odletjeti tamo

kamo su i drugi ljudi prije mene odletjeli

i kamo svakodnevno odlijeću.

    Međutim,

sa sve većim brojem proživljenih godina,

umjesto o letenju

sve češće razmišljam o poskakivanju.

S različitih razina znam promatrati

vrapce, taj ptičji proleterijat

i s kakvom lakoćom

poskakuju oko stolova u vrtovima,

klupa u parkovima, zgužvanih i bačenih

papirnih zamotuljaka i ubrusa

u nadi da će naći

komadić kruha, sjemenku,

mrvicu sendviča ili kakve slastice.

    I s kakvom se samo lakoćom nose

s vlastitim poskakivanjem,

cvrkućući još

pri tom!

Volio bih da,

barem u svojim snovima,

mogu tako lako

i bezazleno poskakivati.

    Ne da bih poletio

i ostvario davnašnju želju

nego ne bih li se oslobodio zemaljske težine,

te tegobne sputanosti

ovog svakodnevnog svladavanja sile teže

i neprestanog posrtanja u koracima, postupcima,

riječima…

    
      8. rujna 2000.
    

  
    OSAMLJENOST

     

    Ona je jedina

uz moju majku

koja me cijeloga života

nije napuštala.

Mora biti da smo vezani pupkovinom.

Ona je vječno prisutna

kao opušci na željezničkim

i autobusnim kolodvorima

ili papuče pod bolničkim krevetom.

Ona počiva u kutiji

zajedno s otežalim dnima

figurica kositrenih vojnika

mojega djetinjstva.

Ona se i danas krije u

konzervi sardina ili tunjevine

kada je otvorim.

Ponekad je čujem

stenje, ječi

ili uzdiše

iz betonskih soba TV otuđenja

iz bračnih kreveta prijevare, ili

iz trošnih potleušica

iz kojih odjekuje turbo-folk,

katkada vrišti

krvavih ruku

u kuhinji.

Ona ima nježne ruke

i duge nokte

koje vam strastveno zabija u meso

ostavljajući ožiljke

bez obzira

jeste li joj izjavili ljubav ili ne.

    Dok se jutrom umivam hladnom vodom

gledajući se u zrcalu

ili sjedim na zahodu

ona bestidno i nepomično stoji u kutu s paučinom

i znatiželjno me promatra

kao da se isti

monotoni redoslijed

ne ponavlja

baš svakog dana.

Štoviše, katkada nepodnošljivo dahće

za vratom mi

kao da smo stiješnjeni

jedno uz drugo

u autobusu ili tramvaju

gradskog prijevoza

u špici.

    Ona blješti na kori naranče

na sunčanom danu.

    Ipak,

ona je ta

kojom se pokrivam

kada se noću uvučem u krevet.

    Ona je idealna žena:

cijelo vrijeme šuti,

nikada ništa

ne traži

i ne zahtijeva

dokaze

tvoje ljubavi

i odanosti.

    Ona je posvuda dobro poznata.

    Najviše je ima u broju 1.

    
      10. rujna 2000.
    

  
    MUHA

     

    Za svojih čestih

a katkada i dugih putovanja

autobusom i vlakom

(i neopterećen pozorom pri vožnji osobnog vozila)

premda zadubljen u mislima

ili čitajući kakvu knjigu,

nerijetko sam

zbog zunzanja, ali možda i nekog znakovitijeg razloga,

znao primijetiti muhu, ili više njih

i kako radosno lete, slijeću po glavama putnika

ili bilo kojem drugom

odjevenom ili neodjevenom dijelu tijela,

ili kako sporo i jedva se mičući

istražuju unutrašnju stranu prozora

ili naslone sjedišta

u autobusu ili vlaku.

    Pojava redovita i ne osobito zanimljiva,

moram se složiti s vama,

osobito ako prihvatimo

konstataciju da se na muhe gleda

kao na prenosnike raznih bolesti

i uopće dosadna stvorenja.

Ali u cijeloj fabulaciji ove obične

i ponavljajuće priče o putovanjima

postoji jedan detalj koji gotovo redovito

draži moju maštu i

tjera me na dublje razmišljanje.

    Nisu to čak ni

jednostavnost i sloboda kojom muha

pri kratkoj pauzi

na nekoj od postaja

veselo i neistjerljivo uleti u omeđeni i putujući prostor autobusa ili vlaka

već ta

čudnovata i fascinirajuća lakoća

s kojom poslije nekoliko stotina kilometara

muha veselo izlijeće u

novi prostor,

u taj novi veliki otvoreni dom

gdje se

bez imalo otezanja ili okolišanja

opet osjeća

svoja na svome…

I ne mogu a da opet ne razmišljam

o svojim iscrpljujućim i višednevnim

pripremama za putovanje,

strahu o zaboravljenim stvarima,

putnoj groznici,

i toj strašnoj

duhovnoj i tjelesnoj nepripremljenosti

da nov i nepoznat prostor

učinim svojim.

    
      15. prosinca 2000.

u autobusu na relaciji Koper – Ljubljana – Zagreb
    

  
    OGRAĐEN PROSTOR

     

    Svaki ograđen prostor

doživljavam kao osobnu uvredu,

kao nametnutu granicu.

Jer,

sve što je zatvoreno, omeđeno,

ima svoj početak i kraj,

ne samo u matematičkom smislu

nego i onom duhovnom.

    Ali, nekoć davno

ljudi su

i samu smrt

drugačije doživljavali:

gdje bi čovjek umro

tu bi i bio pokopan,

nasred livade, podno litice,

uz rijeku, u šumi –

dijeleći tako prostor i vrijeme

s biljkama i životinjama,

svojim sudruzima na zemlji.

    Vremenom,

kako se čovjek

u bijegu od samog sebe

sve više širio

prostorom

ali i svojim umnoženim brojem,

postajao je

sve veći zarobljenik prostora

umjesto da prostor doživljava za

svoju slobodu.

    U svojatanju svega što je zatekao na zemlji

čovjek je, naravno,

prvo krenuo od prostora.

    Ograđen prostor!

Kakvog li izvornog grijeha!

    
      15. prosinca 2000.
    

  
    STARA PRIČA

     

    Kad bi stvari zagustile

i rastanak bio izvjestan,

gotovo svaka od mojih bivših ljubavi

uvjeravala bi me

kako se trebamo rastati na neko vrijeme

dok se stvari ne slegnu

i kako je to

za moje dobro.

    Sjećam se kako sam poslušao Vesnu

i za moje dobro

napustio naš zajednički stan

na jedanaestom katu nebodera

(ostavivši joj,

da bi prikratila vrijeme osamljenosti,

golemu biblioteku

koju sam stjecao još od gimnazijskih dana).

Kad sam joj poslije nekoliko dana telefonirao

da čujem kako je

i kako podnosi dane naše razdvojenosti

ona je upravo bila u krevetu

s drugim

i spustila mi slušalicu

za moje dobro.

Poslije toga nekoliko sam se godina

zapijao i obnavljao

biblioteku.

    Onda sam jednog dana upoznao Sofiju.

Ona je napustila muža

za njegovo dobro

i privremeno se preselila u Italiju

gdje sam tada i sâm privremeno živio.

Nekoliko smo godina

dijelili u slozi i ljubavi,

čak je upoznala moje roditelje,

telefonirala im i javljala se češće od mene,

ukazivala im pažnju, itd.

Suočena s nesređenim boravkom u inozemstvu,

nedostatkom starih prijateljica

i još koječime drugim

jednog dana je izjavila

kako se vraća mužu

i ostavlja me za moje dobro.

Što je i učinila

i zbilja se vratila mužu.

Ista stara priča se ponovila

samo što sam ovog puta uspio spasiti

tek obnovljenu biblioteku.

    Kada od voljene osobe začujete

da vas napušta za vaše dobro

jer vam želi bolji život,

jer zaslužujete drugačiju

i bolju osobu od nje,

jer vas toliko voli da želi

žrtvovati svoju budućnost

za vaše dobro

i vama za ljubav,

istina je da vas napušta za svoje dobro

a to uglavnom znači da odlazi

k nekome drugome

s kim se već ševila

dok je s vama živjela.

    
      3. veljače 2001.
    

  
    CIRKUS

     

    
      dragoj uspomeni na Williama S. Burroughsa
    

     

    Stoljećima već
ponavlja se ista cirkuska predstava:
nekoliko tigrova uvježbanih da skaču
kroz goruće obruče,
slonovi dresirani
da se oslone na stražnje noge
i usprave

jedan za drugim,
konji što trče ukrug a na njima
dreseri pobjedonosno stoje ukočenih i
raširenih nogu,
hodači po razapetoj žici,
akrobati što izvode dvostruki
ili trostruki salto mortale,
vješti Kinezi na štapovima
vrte desetke tanjura,
majmuni zajedno s klaunima
izvode majmunarije…

    Spoznaja kojoj se čovjek najviše smije,

pokušavajući smijehom poreći

istinu o svom porijeklu

    
      23. veljače 2001.

u vlaku od Trsta do Venecije
    

  
    PJESMA ZA MOJ PEDESET I DRUGI ROĐENDAN

     

    Pedesetdvije godine i još uvijek sam živ.

Preživio sam toliko

pijanstava, ljubavi,

ozljeda, nesreća,

pravo je čudo

što uopće hodam,

razmišljam,

zapisujem…

    I što više godina imam

sve manje pišem

i volio bih kada bi za mene

mogli reći:

„Uvečer bi obično izlazio

u osamljene šetnje

a kad bi se vratio kući,

nešto bi zapisao,

pjesmu,

nekoliko rečenica,

možda

jednu jedinu

riječ.“

    Ali, bojim se,

i to je previše

optimistično očekivanje,

jer,

moglo bi se dogoditi da neki

od mojih sugrađana ili znanaca kažu:

„Nismo ga već dugo vidjeli,

možda je u međuvremenu umro,

tko zna

je li uopće živ?“

    
      14. rujna 2007.
    

  
    EVOLUCIJA, MATERINJI JEZIK

     

    
      dragoj uspomeni na Denise Levertov
    

    
       
    

    Glas pronalazi svoj jezik

u pupkovini i kriku rođenja

    odjekujući

    a mi, slučajnost u kojima je zemlja zapalila

jasni plamen svjesnosti,

tek počinjemo učiti jezik –

    mi koji smo stvoreni od pepela zvijezda,

mi koji poznamo i sa sobom nosimo more u kojem smo se rodili,

mi koji smo proveli milijune godina učeći disati,

koji smo drhtali ogrnuti krznom pred udovima gmazova,

koji smo razvijali naše ruke u krošnjama drveća,

    i spustili se na tlo,

sporo se ispravljajući

da bi pogledali u travu,

i vidjeli

da svijet ne samo što postoji

nego je lijep,

    jer mi smo Zemlja koja uči

gledati samu sebe.

    
      25. ožujka 2008.
    

  
    POVRATAK

     

    Vratio sam se

tek da bih se uvjerio

da se ništa

nije promijenilo,

poneki leptir

proleti vrtom,

i uspomene su

sve rjeđe i nejasnije.

Jedino ljetna svjetlost

sve prodornije i sjajnije svijetli

i zimski je mrak sve gušći,

neprozirniji.

I riječi koje sam se

tako dugo bojao

izgovoriti, zapisati,

čak i pomisliti:

ljubav, dom, život, osamljenost, smrt,

sada su

poznate brojke

ove

još nedovršene

jednadžbe.

    
      18. lipnja 2008.
    

  
    TOČKA OTPORA

     

    Često razmišljam o krumpiru

i njegovom tegobnom rastu

duboko u mraku, u oskudnoj zemlji,

za vrijeme velike suše ili jesenjih poplava.

Štoviše, ima čak kućanica koje nerijetko govore:

„Ovaj krumpir je proklijao, moramo ga baciti“,

(ne shvaćajući slijepu želju sjemenja

jednaku njihovoj želji za majčinstvom).

I ona nerazborita vojnička izreka:

„Nisi ni za što drugo nego za guliti krumpir.“

    Još se pitam,

kako se osjeća svježe iskopan krumpir?

Osjeća li olakšanje što se našao na sunčevoj svjetlosti

od koje raste,

ili žali za mrakom i vlagom zemlje

kojom se hrani,

i da li lakše diše u mraku, pod zemljom,

ili na svjetlosti sunca?

    Često razgovaram s još neoguljenim krumpirom u ruci

i pitam ga: zašto su uspomene

tako samovoljne i nepouzdane?

    Odgovora nema. Ipak,

presudan trenutak za krumpir je kad se nađe

pred ključalom vodom

ili vrelim uljem.

Premda ljudi o takvom izboru

uglavnom ne razmišljaju ili ga smatraju

za pogodnosti tehnologije suvremene prehrane,

vjerujem da se povremeno ipak pojavi netko

tko razumije

važnost takve odluke za sam krumpir –

možda svetac, možda pjesnik, možda

neki luđak ili netko koga

takve misli progone

na različite načine.

Dobar dio poezije potječe upravo

od takvih misli

i naših povremenih neodlučnosti.

Da bi uspio shvatiti tajna značenja stvari

ali i mogućnosti izbora,

čovjek mora ignorirati ona najzanimljivija,

ona najočitija i najprihvatljivija.

    
      3. listopada 2008.
    

  
    ZAROBLJEN U PRIJEVODU

     

    Čim u nekom starom

ili, još gore,

tek objavljenom časopisu ili knjizi

ugledam neki od svojih prijevoda

najprije uočim ono

što bih istog trena promijenio.

Nisu to neke velike promjene:

tek poneka zamjenska riječ

ili raspored riječi,

izostavljen ili ubačen zarez,

ništa radikalno

ili korjenito,

jedino trpno

i ustrajno

kao i moj život

posvećen prevođenju.

    Bio bih nerazborit

kad bih se nadao

da će bilo koji

od mojih prijevoda

ostati u tisku.

Želim ih vrednovati

po zadovoljstvu koje doživljavam

dok ih prevodim i radim na njima

mijenjajući

i dorađujući ih.

Tek toliko, ništa više.

    
      4. svibnja 2011.
    

  
    PITANJE

     

    Mi smo braća i sestre u svemiru

ali, čemu onda toliko religija i bogova

i upaljenih svijeća za žive i mrtve

ako smo od istog oca i majke,

živimo na istoj zemlji

i odlazimo na isto nebo?

    
      27. travnja 2013.
    

  
    STIL I SAMOKRITIČNOST

pjesma za moj 58. rođendan

     

    „Stil je odgovor na sve“ –

govorio mi je Charles Bukowski

prije mnogo godina,

„stil je

svjež način da se približimo dosadnoj

ili opasnoj stvari.

Raditi dosadnu stvar sa stilom

bolje je nego raditi opasnu stvar

bez stila.

Stil je razlika,

način pristupa, način pristupa radu.“

    Kada sam samokritičniji

pomislim

na sve ono

na što sam potratio život

i je li to uopće vrijedilo…

    Ta samokritičnost je

pitanje stila

i ljubavi,

i stalne težnje za savršenstvom

koje je, naravno, nemoguće.

    I sve sam uvjereniji

da među pjesnicima

jedino oni samozaljubljeni i

ispunjeni samopoštovanjem

(a kakvih ima jako puno)

mogu biti zadovoljni

onim što su učinili,

onim što su objavili,

jedino su takve budale uvijek voljne

iznova

javno čitati svoje pjesme

i diviti se

sebi samima.

    
      14. rujna 2013.
    

  
    ŽIVOT

     

    Svakog dana
imam osjećaj
da gledam neki stari
dobro mi poznati film.
Nije to neki
osobito zanimljiv film – 
ispočetka, dok je zaplet bio
još nepoznat,
činilo se da će se

radnja odvijati u drugom smjeru
ali što je kraj bliži
kadrovi su sve besmisleniji
povremeno čak
slika je zamrznuta, isprekidana,
čuje se mucanje
ili uopće nema tona.
I sada, napokon shvaćam – 
to uopće nije bio film – 
bio je to

moj život.

    
      20. lipnja 2014.
    

  
    VJEŽBANJE DAREŽLJIVOSTI

     

    
      za Stašu Nikolić Aras
    

     

    
      1.
    

    Ako sanjaš

onda se probudi

!

jer

ljubav je neprestano vježbanje darežljivosti.

    Ti moje misli pretvaraš u ronioce na dah.

    Nijedan vrt ne spava noću.

Svaki losos poznaje put povratka u vlastitu smrt.

U gradu u mojem srcu

ti si jedini stanovnik.

    
      2. listopada 2014.
    

     

     

    
      2.
    

    Ti si jedini stanovnik

u gradu u mojem srcu.

    Ali

zašto zvijezde na noćnom nebu

nisu simboli prolaznosti nego vječnosti?

Zvijezde su ondje gdje se oduvijek i nalaze,

a

s dolaskom jutra

gdjegod se činilo da nema ničega

osim mraka

prostor je igre

koji otkriva:

    zaljubljeno srce nema se kamo sakriti.

    
      4. listopada 2014.
    

     

     

    
      3.
    

    Zaljubljeno srce nema se kamo sakriti.

    Jer ja sam pjesnik

koji odvažno

otkriva ogoljenost poezije

o kojoj pjeva:

    crvenosmeđi nar u listopadu,

prljava čaša u sudoperu,

vlažna šumska mahovina koju sunce nikad ne osvjetljava,

mačka šćućurena pod parkiranim automobilom,

papuče pod bolničkim krevetom…

    Ponavljamo se

da bismo bili ono što jesmo:

nesavršeni sisavci u krevetu ljubavi.

    
      10. listopada 2014.
    

     

     

    
      4.
    

    Mi smo

savršeni sisavci u krevetu ljubavi

a

naša tijela su tjelesni zavjeti

kraljevstvu prolaznosti.

    Ti si najzanosniji jelovnik

koji sam ikad

držao u rukama.

    Sve je u trajanju.

I

u nesavršenosti nezavršenosti!

    
      11. listopada 2014.
    

  
    NAJLUĐA NOĆ

čitajući Errija De Lucu

     

    Nazdravljam svima koji u najluđoj noći rade:

kondukterima i vlakovođama u vlaku,

skretničarima i otpremnicima,

primaljama što pomažu pri porodu,

dežurnim liječnicima i medicinskim sestrama

u bolnicama života ili smrti,

kuharima i slastičarima i konobarima u restoranima

koji organiziraju doček Nove godine,

sobaricama i recepcionarima u hotelima

globalizacijskog turizma,

voditeljima i voditeljicama radio i tv programa,

pomorcima na moru,

stjuardesama i pilotima u avionima u zraku

i smanjenom broju osoblja

u zračnim lukama,

vozačima autobusa na međugradskim linijama,

taksistima i policajcima na dužnosti,

kamiondžijama na cestama svijeta,

pijancima u kavanama osamljenosti,

svima onima koji rade u novogodišnjoj noći

a nemaju nikog tko će ih pozdraviti i čestitati im,

nazdravljam trudnoj djevojci koja ostaje kući

dok njezin bivši mladić

odlazi na doček s novom djevojkom,

svakome tko je nešto obećao

i obećanje ispunio,

svakome tko nije pozvan na proslavu najluđe noći,

svakome tko u čekaonici kolodvora

strpljivo ne čeka nikoga

ili u vozilu gradskog prijevoza

zuri kroz prozor

gledajući u vesele parove

što hitrim koracima odlaze k prijateljima na doček,

i svakome tko s mukom ustaje

jer je star i bespomoćan

i u najsvečanijem času najluđe noći

uzima lijekove,

nazdravljam svakome tko sadi drveće

i štiti šume i mora,

svakome tko križićima ispunja loto listiće

i još uvijek se nada,

svakome tko hoda ulicom

i nema kamo otići,

svakome tko voli ali njega ili nju nitko ne voli,

svakome tko se trudi ali nikad ni u čemu ne uspije,

nazdravljam svakome

tko u najluđoj noći

nema nikoga tko bi njemu ili njoj nazdravio.

    
      31. prosinca 2014.
    

  
    NASRED ULICE: GOVNO

     

    U svakoj ulici

i nakon svega nekoliko koraka

poneko pseće govno

ispočetka

i najčešće

nalik na zamamni vrh sladoleda u kornetu

potom uglavnom razgaženo

nogama prolaznika

zaokupljenih mislima o zajmovima,

neprimljenim plaćama, ovrhama,

preljubima

i tako jezivo

sličeći plošnim,

upropaštenim

i pregaženim

ljudskim životima.

    
      18. veljače 2015.
    

  
    SJEĆAJUĆI SE RAYMONDA CARVERA

     

    Prošle su mnoge godine kako te nema.

Prije toga

nekoliko puta smo se rukovali,

isto toliko puta sjedili i pričali,

izmijenjali desetke pisama,

ti si se iznova oženio,

a onda si umro.

    Mnogih koje smo zajedno poznavali

i družili se s njima

sada više nema.

Pitam se, mogu li za sebe uopće reći –

poznavao sam ih,

rukovao se s njima

i prijateljski grlio,

noćio u njihovim kućama,

čitao ih, prevodio.

    Nadam se da sam već dovoljno sretan,

dovoljno povlašten

što sam te poznavao,

što sam još uvijek živ

i sada o svemu tome

svjedočim ovim riječima.

Jer za onoga koji živi

mora postojati nešto

čemu će se radovati –

unatoč starenja,

gubitka starih prijatelja

i sjetnog sjećanja na tebe.

    
      19. ožujka 2015.
    

  
    SIVO, SIVLJE, CRNO

     

    U mladosti
zanosio sam se stihom
„doći će smrt i imat će tvoje oči“
i doista vjerovao
da će smrt imati ne samo tvoje oči
nego i boju kose
pa čak i boju očiju,
a smrt, kakvu bi to drugu boju kose i očiju
mogla imati nego crnu?
Godine su prolazile, desetljeća
i najzad sam shvatio:
nije baš lijepo
a ni osobito zanimljivo
gledati smrti u oči
jer ona će doći
ali, sada znam, neće imati tvoje oči
prije će biti

pogled neke zle starice
koja dane provodi za prozorom
a noću se moli Bogu

da je ne uzme prije vremena,
ili nekog starca, samca
koji preko dana širom otvorenih usta

kunja na klupi u parku
a noću stenje i kašlje
suznih očiju –
jer, doći će smrt i imat će oči smrti.

    
      24. ožujka 2015.
    

  
    AKO

     

    Ako pjesnik ne vidi nebo
kako može vidjeti detalje o kojima
W. C. Williams pjeva: „ne ideje nego pojedinosti“?

    Ako ne čuje pjev ptica

iz obližnjeg parka

kako može čuti vapaj umirućih?

    Ako ne osjeća radost

u preko noći procvjetalom pupoljku

kako može osjetiti slobodu stvaranja?

    Ako ne zna čitati

između redaka

kako može pisati poeziju?

    Ako pjesnik kao svjedok života

ne zna da pripada planetu Zemlji

kako može pripadati ijednoj državi?

    Ako pjesnik može vjerovati

u propagandu riječi

znače li mu išta riječi: život i smrt?

    
      26. srpnja 2015.
    

  
    ZVUCI JUTRA U BARONISSIJU

     

    Rano izjutra dok još sviće
pokraj prozora kuće
u kojoj je smještena „Casa della Poesia“
protutnji poneka vespa
zatim iznova zavlada mir,
oko šest, prema strogo određenom tjednom rasporedu
jedan za drugim zaustavljaju se

u različite boje obojeni kamioni za odvoz smeća u
koje čistači svrstavaju
organske otpatke, aluminij, plastiku i papir – 
oko sedam zakratko se

začuje gugutanje goluba,
potom glas dvije žene ili dva muškarca 
koji mimoišavši se izmijenjaju nekoliko riječi
i sve upornije brujanje brojnih automobila
kojima se radni ljudi žurno odvoze na posao,
niotkuda ni najslabijeg laveža pasa
ili mjauka mačaka –
civilizirani ljudi
koji civilizirano

spavaju, bude se, peru zube,
ispijaju kave, odlaze na službu,

ručaju, odmaraju se
i ponovno vraćaju na spavanje
podnoseći infinitiv
svakodnevnog ponavljanja.

    
      27. sprnja 2015.
    

  
    PONAVLJAČ

     

    Kada slabom pjesniku
ništa pametno

ne pada na pamet,
o čemu bi pjevao
nego o onome
što uspješno ponavlja
iz dana u dan?

    
      28. srpnja 2015.
    

  
    IZJAVA

     

    Malo prije mojeg 60-og rođendana

napokon sam shvatio:

radnici su stoka,

komunistička partija je ubila samu sebe,

a Bog nikad

nije znao za lijeve i desne,

mitovi su to

koje smo sami izmislili, stvorili

i još uvijek ih marljivo

i bezrazložno dopunjujemo

vjerujući u

čuda, bogove, tarot,

proricanja i pretkazanja,

čak i čitanje sudbine

iz zrna graha na TV-u.

Ljudi

odjebite!

    
      14. kolovoza 2015.
    

  
    BOJA KIŠE U SPLITU

     

    Ne tako iznenada i nenajavljeno
poput neočekivana gosta u kasnu noć
ili ljetnog požara koji
plamenom bezumlja
uništava sve oko sebe
ne tako strogo kao kamena usta istine u Cosmedinu
koja vam odgrizu ruku ako je uvučete unutra
a ne govorite istinu,
ne tako samouvjereno poput
raskošno osvijetljenih kuća i bazena
tajkuna tranzicije
koji su iz mraka komunizma
ušli u svjetlost kapitalizma,
ne tako nepopustljivo i mahnito
poput velike ribe
koja zagrize mamac
i na udici smrti
trza se i bori za život,
ne tako zamamno poput
sunca u grozdu grožđa,
pohranjene topline u
zrnima raspuklog nara
ili strankinje koja se golih sisa
ujutro pojavi na prozoru
zimmer frei apartmana,
ne tako neprestano i neumoljivo
poput cvrčanja cvrčaka
u borovoj šumi
u neizlječivom ludilu ljeta

    već usporeno poput koraka starice

koja ulazi u ljekarnu,

stišano i nečujno

poput daha umirućeg

bolesnika u krevetu,

uporno poput korova

u sva četiri godišnja doba,

nezaustavljivo poput stare slavine

iz koje voda već godinama

kapi

    jedva primjetno,

nezainteresirano i ustrajno

sivo i nježno

sipi prva jesenska kiša.

    
      Split, 4./5. rujna 2015.
    

  
    UVOD U BOLEST

     

    Liječnik me pita: „Zar opet?“

Gledam u njega

isprva posve bezazleno,

apatično i nezainteresirano

ali on me pozorno promatra

ne skida pogled s mene,

skenira me svojim očima –

zbunjen i bespomoćan

i ja sada uporno gledam u njega

u tišini u kojoj se ne čuje

čak ni zujanje muhe oko fikusa –

bijes u meni počinje rasti

srdžba se raspiruje poput vatre na vjetru,

sada ga već gledam

ispunjen ljutnjom i gorčinom

i odgovaram mu:

„Da, opet!“

    
      1. listopada 2015.
    

  
    IZ PAZINA

     

    
      1.
    

    U Pazinu
danas i ovdje to je jučerašnjica –

    željezni kapci na zgradama izgrađenima

u doba austrougarskog imperija

svako stablo ukrašeno lišajima

i jutarnja izmaglica nad šumarcima

i Pazinskom jamom,

svrake ulijeću u prozore

ruševnih nenastanjenih kuća,

    mjesto je to na kojem se posjetitelj

ne može odlučiti

što slaviti a što oplakivati –

    je li to ono nešto što Pazinu ni jedan rat,

pobjeda ili poraz

nisu moglu oduzeti –

    smirenost je to jednostavnosti

u kojoj nijedna boja nije dominantna

jer njegovim je stanovnicima

stoljećima jedina utjeha bila prolaznost –

    i pitam se

nije li i to tek uspomena

ili jučerašnjica novoga života?

    
      26. ožujka 2016.
    

     

    
      2.
    

    Oblačno ili kišovito

sunčano ili opkoljeno maglom

pod snijegom ili prožeto cvijetnim bojama proljeća

nad Pazinskom dolinom

vlada šutnja koja je

stoljećima već bez većeg značenja

    Veseli smijeh djece tu ne pomaže,

lavež pasa samo povećava dojam tišine

    Mašta u ovom mjestu ne pomaže

    Kao što Adam Zagajewski kaže:

„tuga je to koju

ne može izliječiti ni najsavršenija elegija.“

    U Pazinu, svjetlost dana jedini je način postojanja

a noć mu vraća potpuni mir.

    
      31. ožujka 2016.
    

  
    PARK

     

    
      dragoj uspomeni na Gregoryja Corsoa

i za Stašu, naravno
    

     

    Jesu li klupe u parku
metafora mladosti ili starosti?

    Dakako, park je to s bujnim rastinjem,

bjelogorično i crnogorično drveće,

u proljeće kesteni i hrastovi listaju,

vrapci, kosovi, svrake

prhćući odlijeću i dolijeću,

u blizini parka je

i srednja škola:

ujutro ili poslijepodne

za školskog odmora

dječaci i djevojčice

ondje trče, čavrljaju i

zadirkuju jedni druge –

    u predvečerje kad sve utihne

i više se ne čuje žamor srednjoškolaca

na jednoj od zaklonjenih klupa

nazire se zajednička sjena mladića i djevojke –

oni se još ne grle,

jedino tiho i povjerljivo izgovore pokoju riječ

ili se tek ramenima dodiruju

    zadnjih godina

penzioneri radije odlaze na

neka druga, društvenija mjesta

    s vremena na vrijeme

i jedino za dnevne svjetlosti

zastavši, dvije stare žene razgovaraju o bolestima

    čak i besposleni samotar

u svojim lutanjima zakratko sjedne,

zamišljen, zagledan u tlo

    možda se i rijetki putnik

odmori na klupi i pojede sendvič

gledajući u prašinu na svojim cipelama –

    još prije mnogo stoljeća

park je zamišljen kao mjesto odmora i spokoja,

zemaljski vrt kontemplacije i promišljanja

ali, vremenom, javni su parkovi postali okupljališta otuđenosti

    rano izjutra parkovi su pusti poput čekaonica,

u onima pokraj većih željezničkih i autobusnih kolodvora

poneki pijanac ili beskućnik izvaljen na klupi spava

    parkovi,

sjetni kao misli u oblačno poslijepodne,

pusti kao groblje u kišnu noć

nikad pretjerano veseli

kao ja u pijano jutro.

    
      Pazin, 30. ožujka 2016.
    

  
    IMENA I PREZIMENA I SMRT

     

    U sunčanom i toplom lipanjskom danu
koračajući među parcelama
beogradskog Novog groblja
između velikih, mramornih
bogataških grobnica
pri samom ulazu
i onih zemljanih, grobnih mjesta
gdje jedino truli drveni križ
označava mjesto pokopa –

sve prožima miris procvalih lipa
koji se tu i tamo miješa
s vonjem raspadanja

    beskrajan niz imena i prezimena

koje u pravdi i nepravdi,

lagodnom ili teškom,

bogataškom ili siromaškom,

ministarskom ili radničkom,

mesarskom ili profesorskom životu

povezuje jedino smrt

    jer u smrti svi su jednaki

i prolaznik ne zna

za razliku između teške i lake smrti –

    tko je među njima godinama patio

i umirao polaganom smrću,

tko je odlazio na kemoterapiju

ili u ljekovite toplice liječiti išijas,

tko se, vodeći ljubav,

toliko uzbudio da ga je srce izdalo,

tko je poginuo u auto-sudaru

a koga je na pješačkom prijelazu

pregazio pijani vozač,

tko je poginuo na radu

pavši sa skele

a koga je zatrpao odron zemlje u rudniku,

tko se utopio u rijeci

a koga je ubio ljubomorni muž,

komu je usred oluje pala cigla na glavu

i usmrtila ga,

tko je godinama ležao nepokretan u krevetu

a koga su su medicinske sestre

prale i presvlačile,

tko je u mahnitosti i strahu od neplaćenih računa

počinio samoubojstvo

bacivši se s jedanaestog kata nebodera,

tko je poginuo u pucnjavi

a tko prelazeći željezničku prugu,

tko je cijeloga života orao njivu

a koga je usmrtio strujni udar,

tko je spokojno zaspao pred televizorom

i više se nikad nije probudio,

koga su u invalidskim kolicima

godinama gurali žena ili kćer,

tko je dočekao mirovinu

i umro u dubokoj starosti

a koga su iz inozemstva dopremili

u mrtvačkom sanduku,

tko je umro od tuberkuloze i gladi

kao podstanar,

tko je za života volio da ga zovu

„drug“, a tko „gospodin“,

tko je bio bjelosvjetski probisvijet

a tko malograđanin,

koja je glumica bila kurva,

koji pjesnik pijanac

a koji slikar luđak,

tko je bio ugledan sveučilišni profesor

a tko nitkov,

tko je poginuo roneći na dah na veliku dubinu

a tko uspinjući se na vrh planine,

tko je bio junak a tko kukavica,

tko je među njima

pobjednik a tko gubitnik?

    
      8. lipnja 2016.
    

  
    DJEVOJKE

     

    Djevojke u koje sam nekoć davno bio zaljubljen –

    zgodna Jelena,

jebozovna Vesna,

lijepa i pametna Tamara,

otkačena Ljiljana –

    prva je danas kost i koža, izborana starica,

druga je mrtva,

treća sve više nalikuje na hodajuću bačvu

a četvrta je i dalje otkačena.

    
      21. lipnja 2016.
    

  
    SJEDEĆI ISPRED FLORIANA

     

    Sjedeći ispred Floriana

jednog poslijepodneva sivog i mekanog

poput paperja golubice

razmišljam o pjesnicima koji su sjedili

na istom ovom mjestu

i pisali o tome

puno godina prije mene

i promatram ljude raznih boja kože

koji bezbrižno i znatiželjno

prolaze Trgom sv. Marka

i nose zaštitne maske na ustima

i ne nude „mlijeko ljudske dobrote“

dok odzvanjaju četiri sata

sa zvonika sa satom

a golubi i galebi prelijeću i kruže

nad glavama prosjaka i bogataša,

turista i stanovnika Venecije

i ne uočavaju i ne prave razliku među ljudima –

usred „Bumbarovog leta“

kojeg na podiju kavane Florian

pod Novim Prokurativama

izvodi manji orkestar

u moju čašu s crvenim vinom upada mušica

i ta sićušna trenutačna smrt

stavlja točku

na jedan posve prosječan dan

u životu siromaha, goluba, galeba, gondolijera,

bogataša i konobara iz Floriana.

    
      Venecija, 21. ožujka 2017.
    

  
    MISLI

     

    Neke su misli raščupane i kržljave poput prašnjavog žbunja uz tračnice

druge su vretenaste i uspravne nalik na čemprese,

neke podrhtavaju poput otvorenog kišobrana na olujnom vjetru,

neke su ravnomjerne i jednolične kao svježe pokošen travnjak,

neke su opasne poput otrovnog bršljana i kukute,

neke misli lete visoko i daleko koliko i divlje guske,

smirene misli podsjećaju me na mačku koja kunja

– dovoljno je da nešto šušne i prene ih iz snatrenja,

neke su divlje i neobuzdane kao žene koje se strasno daju svojim ljubavnicima,

neke misli godinama vrebaju poput pritajenog karcinoma,

neke misli žubore poput potoka, nikad ne miruju i smire se

jedino kada traju kao velike rijeke što utječu u oceane,

neke misli, baš kao i neki ljudi, bolje da se nikad nisu rodile

neke su misli tajne poput stisnutog međunožja opatice

a neke otvorene kao pogled zaljubljenih

neke se misli kriju iza čvrsto zatvorenih prozora i vrata

a neke vole svjetlost baš kao i pokazivačice putenosti

na ulicama i plažama ljeta,

neke misli kriju svoje noge poput zmije

neke su misli dosadne i danima, tjednima, mjesecima vrte se

po glavi, i kao da se uopće ne žele ostvariti

jer ni same nisu sigurne što žele,

neke misli tuguju i suše se nalik na bolesnika koji boluje od sušice,

svaka misao jedno je sjeme –

neke misli ugasnu prije no što se rode, to su mrtvorođene misli,

neke su misli neodlučne i spore poput katoličke crkve

kad treba osuditi pedofiliju među svećenicima,

a neke razigrane poput sisa trbušne plesačice,

misli o vjeri uključuju i spaljivanja vještica, heretika, crnih mačaka, krike i jauke,

misli o slobodi ne vole drugovati s mislima o ropstvu,

misli o cipelama nemaju ništa zajedničko s mislima

o bosim nogama,

neke misli proturječe same sebi,

takve su misli zbunjujuće,

debele misli vole dugo sjediti na svojim guzicama,

muške misli o ženskim mislima i ženske misli o muškim  mislima stvaraju djecu,

„prva misao, najbolja misao“ govorio je Allen Ginsberg,

oble misli nemaju ni kraj a ni početak,

misli – to su dasi svijesti.

    
      24. ožujka 2017.

u vlaku od Venecije do Trsta, od 10 do podneva
    

  
    PROLJETNA KIŠA

     

    Sa svog visokog prozora
kiša promatra vlastito padanje

    dok rasprostire svoju ravnodušnost

u milijunima kapi

    i nikad se

ničemu ne nada

    niti uopće želi

promijeniti svijet

    kad željezo boji hrđom

a suhu smeđu zemlju

pretvara u nijanse zelene.

    
      31. ožujka 2017.
    

  
    ZABORAV

     

    Zaborav je osobiti oblik bolesti

nestajanje iz sjećanja

nemoć u dozivanju doživljenog

    uglavnom, zaborav je iščezavanje uspomena

gubitak jednog svijeta

iz djetinjstva i mladosti

ali i kasnijeg razdoblja života

    to su oni čudesni trenuci

koji nam izmiču

pri pokušaju vraćanja na sam početak

i detalje određenog događaja –

    ja u zaboravu

nalazim utjehu i mudrost

za sve ono što mi se

nikad nije dogodilo

    ta sugestivna sposobnost zaborava

da riječima dade drugačije značenje

od onoga koje im stvarnost

ne može pružiti

    
      Dubrovnik, 15. travnja 2017.
    

  
    SJEĆAJUĆI SE JOSIFA BRODSKOG

     

    Svaka je metafora neuspjela,

govorio mi je Josif Brodski

dok smo sjedili u baru venecijanskog Hotela Londra

i čekali da nam se pridruži Susan Sontag.

    Jer, metafora je nešto

ili premalo ili previše,

oblik nedovršenosti

za ono što pjesnik

ne može izraziti

hodajući tragom prenesenog značenja

– svaka je pjesma

počinjanje iznova,

svaka je pjesma

lakša ili teža operacija

u kojoj je ishod zahvata

neizvjestan sve do samog kraja.

    Ali, recimo, za mene je kiša

metafora za nešto

vlažno i obećavajuće kao svitanje

neuhvatljivo kao mrak

nedokazivo kao Bog

i posve izvjesno

kao smrt.

    
      24. travnja 2017.
    

  
    PERIFERIJA

     

    Na zadnjoj stanici tramvajske ili

autobusne linije koja vozi

sve do ruba predgrađa

otkriva se smisao

čarapa i ručnika što vise na balkonima nebodera,

gaćica i gornjih i donjih dijelova trenirki

što se suše ispred ruševnih kućeraka

    periferijski vrapci prašnjavi

poput spisa državnih činovnika,

kržljavo drveće i osakaćeno grmlje

na kojima o globalizaciji

svjedoče plastične vrećice

velikih trgovačkih lanaca,

buka prometa danju

i lavež pasa noću –

    kamo god se čovjek okrene

stvarnost je to u koju nitko ne sumnja.

    
      26. travnja 2017.
    

  
    NIČIJA ZEMLJA

     

    Ponekad mi se čini

da vrapci lete jedino do visine

do koje sežu krošnje stabala –

njih ne zanimaju

vrhovi nebodera

sa satelitskim antenama i klima uređajima,

možda tek poneki balkon

na kojem se suši rublje

i s kojega kućanica

istresa krpu s mrvicama kruha.

Ti veseljaci od zore do mraka neumorno žamore

u žbunju ili na tlu

u prašini i smogu koji okružuju

kržljavo grmlje gradskih parkova

poskakuju i prhću oko žardinijera

što služe kao javne pepeljare

ili se okupljaju pred kafićima

javne samoće

    – u svitanje vrapci su

proleteri koji s veseljem

odlaze na rad,

u suton graja tih

hvalisavih i bezazlenih mudraca

ispunja zrak

šireći mnogo dublje značenje

od onoga koje možemo naći

oko okretišta autobusa i tramvaja gradskog prijevoza.

    
      Beograd, 27. travnja 2017.
    

  
    DIJAGNOSTIKA

     

    zahvaljujući ustrajnoj ludosti jezikoslovaca

i njihovom nacionalnom samoodređenju

    milicajci su postali policajci,

a novogodišnje jelke

božićna drvca,

Djed Mraz

preodjenuo se

u Djeda Božićnjaka,

i kao da sreće i čestitosti

imamo u izobilju

Sretan Božić

postao je

Čestit Božić

    jedino još purice

nisu promijenile ime

i svakog Božića

i dalje završavaju

na blagdanskim tanjurima

    
      23. prosinca 2017.
    

  
    OVDJE I ONDJE

     

    Sve iz dosadašnjeg života

prepustio sam uspomenama:

    ulice staroga grada i davno zaboravljene likove,

ljetno ljeskanje mora pred zidinama i pod Lovrijencom,

mokri pijesak na plažama Lida

u maglovitu jesen,

prodorni pisak truba teglenica što prevoze smeće

pokraj Long Islanda,

zalazak sunca na zadarskim orguljama,

pregažene pse i mačke na prilaznim cestama

koje vode u velike gradove,

gustu kišu što u studenome pada po grobnici

u kojoj leži moja majka na Boninovu,

svečano odjevene obitelji

u nedjeljnim šetnjama Trstom,

plave autobuse Jugoslavenskog aerotransporta

s polascima ispred crkve Sv. Marka

do zračne luke u Surčinu,

čaroliju pogleda s Kalemegdana

na Zemun i Novi Beograd

i Savu što dajući se cijelom svojom širinom

utječe u Dunav,

zimsku izmaglicu nad krovovima Kaptola

viđenu s Gornjega grada,

vidik s trsatske kule na dizalice i kranove

u riječkoj luci

i noćno nebo što se zrcali na površini

Ohridskog jezera,

vijence i pletenice crvenih paprika što se suše

na pročeljima kuća u okolici Vranja

i spomenik Crvenoj armiji u Batini

kao i pogled na drugu stranu ljudske granice

tako nepoznat pticama i ribama,

krošnje procvjetalih bajama u veljači

u Dubrovačkom primorju

i čokote vinove loze na padinama Pelješca,

vrtove lunskih maslenika na Pagu,

medenu suzu duginih boja na

raspukloj smokvi u rujnu,

plamteće rumenilo pohranjene sunčane topline

u zrnima nara,

miris tek iskopane zemlje

i bjeličastu prašinu kamenoloma,

zrake sunca što prodiru kroz

stoljetne krošnje borova u blizini Koloseuma,

hladnu dnevnu svjetlost na platnima Vermeera i

poslijepodnevnu svjetlost dok obasjava

otok i groblje San Michele,

ruševine u Pompeji i nehrđajući sjaj

tek izgrađenih Mall centara

koje su prije puštanja u promet

blagoslovili svećenici materijalističkog monoteizma,

kloparanje vagona drugog razreda na pruzi

Trst – Venecija i radnike koji ujutro

umorni odlaze na posao i kasno poslijepodne

još umorniji se vraćaju svojim domovima,

    sva lutanja u mjestu i

izgubljenost u vremenu,

sve razigrano neznanje mladosti

i usporenu mudrost starosti –

    tek „jedna sjena slobodna od budućnosti“

jer za ono što slijedi

i ondje gdje odlazim

ne treba mi ništa odavde.

    
      11. veljače 2018.
    

  
    ČITATELJI

     

    Oni koji iz javnih knjižnica

posude jednu ili dvije zbirke poezije

na nekoliko tjedana

i potom

u samim pjesmama

kemijskom olovkom

podcrtaju pojedine stihove

koji im se sviđaju –

je li to njihovo znanje

ili potpuna nemoć?

    
      8. ožujka 2018.
    

  
    DUBROVAČKI ORLANDO

     

    Već stoljećima

stojiš tako nepomičan,

a s vremenom, tvoja je otupjelost

prerasla u apatičnost,

možda čak i senilnost,

čak je i Ivo Labaš

plesao nad tvojom glavom!

Gledajući te u djetinjstvu,

prolazeći svakog dana pokraj tebe

i tvoga mača

sve više mi se čini da ti nikada

nisi saznao za izreku Simone Weil:

„tko se mača laća od mača i pogiba,

ali tko ne prihvati mač

(ili ga pusti da padne)

poginut će na križu“,

jer ti nisi učinio ni jedno ni drugo,

jedino neumorno i ustrajno držiš taj zahrđali

i često iskrivljeni mač,

za mene ti nikada nisi bio bijesni Orlando

i daleko si od srednjovjekovnog junaka Rolanda,

ti si tek običan kip

koji je svoju okamenjenu prisutnost

započeo početkom 15. stoljeća

i već stotinama godina

svojim kamenim očima

posve mirno živiš dubrovačku povijest

i gledaš kako prohodu:

mletački poklisari i turski namjesnici,

i vojnici francuskog maršala Marmonta,

i srednjoeuropski obožavatelji carice Sissi,

i oficiri Kraljevine SHS,

i talijanski i njemački fašisti,

i domobrani i ustaše,

i pobjedonosno ulaze partizani

i poslije više od pedeset godina

još pobjedonosnije hrvatski branitelji…

a za njima, trijumfalno i neobranjivo,

poput nezaustavljivog proljeva

nadiru globalizacijski turisti…

Nijemi si svjedok otvaranja i zatvaranja

baš svih Ljetnih igara…

Još se pitam što li je bilo s tobom

u vrijeme Velike trešnje?

I jesi li ikad išta učinio

za brodove pod bandierom Dubrovačke republike?

I sjećaš li se baš svake feste sv. Vlaha?

i kad su skinuli

željeznu ogradu što te je okruživala?

Tako ostario,

pamtiš li dugokose hipije iz moga djetinjstva

i kako sjede na skalinima

u podnožju tvoga kipa?

I možeš li po svojim starim pukotinama

predvidjeti kad će se vrijeme promijeniti?

Je li i tvoja izreka

„sa svakim lijepo ni sa kim iskreno“?

I što ti uopće misliš?

I imaš li išta pametno reći?

Šutiš vjekovima i ništa ne govoriš,

da si se barem jednom pobunio

i uzviknuo:

„Pakao, to su oni drugi…“

    
      23. srpnja 2018.
    

  
    VATRA I VATRA

     

    Vatra ne može biti svjedok vatri.

Bei Dao

     

    Cijelo jedno stoljeće

čak i mnogo duže

željezničari i vatrogasci

bili su poseban soj ljudi.

Ne više.

Mislim na vrijeme kad su

lokomotive imale pogon na ugljen,

a požari bili gašeni vodom

i požrtvovnošću vatrogasaca u borbi protiv vatre.

Odavno nije više tako.

Vlakovi jure nekoliko stotina km na sat,

a požari se gase na razne načine

i raznim kemijskim sredstvima.

Poput Miljenka Stančića i Živojina Pavlovića,

dvojice nepopravljivih zaljubljenika u vlakove,

još zamišljam okupljanja

umornih vlakovođa, skretničara

i konduktera u željezničarskim kantinama,

i negdje između

željezničarskog i vatrogasnog doma

uvijek se nalazio i Hotel Pošta,

prolazan koliko i svaka poštanska pošiljka,

koliko i svaki putnik.

Međutim,

meni je osobito zanimljiva suprotnost djelatnosti

koje su željezničari i vatrogasci obavljali.

Bez velike i stalne vatre

lokomotiva nije mogla napredovati,

a vatrogasci su se uporno

borili protiv velike vatre i požara.

I sve mi se nekako čini

u povijesti svijeta

nikad veće jedinstvenosti i suprotnosti!

Vatra i vatra.

    
      25. kolovoza 2018.
    

  
    ONA I ONI

     

    Zaljubljenici u Facebook.

Među mnogima

takva je i moja žena.

Više vremena provede na FB

i to svakoga dana

nego kuhajući, perući,

stavljajući oprano rublje da se suši,

zalijevajući cvijeće,

brišući prašinu s ukrasnih predmeta

i polica s knjigama,

ili čak uljepšavajući se,

gledajući se u zrcalo, šminkajući se.

Mogu biti zarastao u bradu od tjedan dana

ona to ne primjećuje

niti tome pridaje bilo kakvo

pozitivno ili negativno značenje,

ali neka netko drugi objavi na FB

fotku kako je obrijao bradu

staru tjedan dana

istog trena će to s oduševljenjem komentirati

i pritisnuti znak za „lajkanje“

kao da je to nešto

doista važno i značajno.

Uvečer, prije spavanja,

umjesto poljupca,

sat vremena

razmjenjuje misli i informacije

s brojnim prijateljima i prijateljicama,

svima ponešto napiše ili odgovori

i kad sve detaljno pregleda

ugasi kompjuter,

okrene mi leđa

i bez izgovorene riječi

zaspi.

Ista scena ponavlja se ujutro.

Bez izgovorene riječi,

bez jutarnjeg poljupca

skuha si kavu

upali mobilni telefon

ili uključi laptop

i ode na FB.

I tako opet provede sat

ili više vremena.

Potom ustane,

odjene se i započne radni dan.

Naravno, preko dana

koristeći pametni telefon

bezbroj puta ode na FB

provjeriti „što ima novoga“

ili, ako treba,

nekomu se javiti

ili odgovoriti na poruku.

    Katkada, u tim

besmislenim i bolnim trenucima

savršeno sam svjestan

da sve vrijeme

živim sam.

    
      26. kolovoza 2018.
    

  
    OGOLJENOSTI

     

    Kao jedna jedina vješalica
u ispražnjenom ormaru.

    
      28. kolovoza 2018.
    

     

    U svemu što gledam

vidim ono čega nema.
Osjeća li se tako i slijepac
i u svemu što ne vidi
intuitivno naslućuje
i dočarava si
sve što želi vidjeti?

    
      30. kolovoza 2018.
    

     

    Nekoliko puta
svoju mladost
pakirao sam u kovčege, torbe i kartonske kutije
i nosio sa sobom
u neki drugi grad,
u neki drugi stan.

    
      1. rujna 2018.
    

  
    UDVAJANJE RIJEČI

pjesma za moj 63. rođendan

     

    Kad mislim na riječi

kada ih tražim

one se redovito razbježe

poput djece nakon što završe s igrom.

    Ponekad te moje riječi jecaju,

neodlučne su,

ne vole se družiti

i ne žele se vratiti u moju glavu,

radije samuju u nekom sjenovitom zakutku

i pjevaju vlastite pjesme.

To čekanje na povratak riječi

ta neoprezna želja

za povezivanjem

svega i svačega,

vidljivog i nevidljivog,

proživljenog i nedoživljenog

dalekog i bliskog

materijalnog i duhovnog

veselog i pogibeljnog

tužnog i beznadnog

tamnog i svijetlog

    ta moja želja

za povezivanjem riječi

najsličnija je

nesretnom slučaju.

    
      14. rujna 2018.
    

  
    SVI ZNAJU

sjećajući se Leonarda Cohena

     

    Prošle su dvije godine

otkako te nema.

Prerano i

gotovo nepravedno,

umro si u trenutku

kad je Bob Dylan dobio

Nobelovu nagradu za književnost.

Poznavajući te,

vjerujem da ti je ipak bilo stalo do nje,

do Nobelove nagrade,

ali, tebe su puno više mučile

i izjedale drukčije

tuge i gadosti.

Malo prije tebe

umrla je tvoja ljubav

o kojoj si deseteljećima pjevao:

Now, Suzanne takes your hand

And she leads you to the river

a potom te tvoja tajnica

i menadžerica

opljačkala i razbaštinila

tvog vlastitog truda,

rada i ljubavi kroz desetljeća.

Zauvijek će ostati trag gorčine

u tvojim ustima,

valjda si zato svoj zadnji album

nazvao You Want It Darker

jer ti si tako doista mislio,

iako,

kad je Dylan stvarao

i pjevao protestne pjesme

protiv rata u Vijetnamu,

o nepravednom utamničenju Hurricanea Smitha

i organizirao brojne koncerte

za njegovo oslobađanje

ili o ubojstvu Martina Luthera Kinga,

tebi se,

živeći u Grčkoj na otoku Hydra

živo fućkalo za tuđe patnje

jer ti si cijeloga života

jedino pjevao o svojim ljubavima

i tugama.

Sjećaš li se kad sam te

u blizini Los Angelesa

na planini Boldy

posjetio

u zen-budističkom rinzai samostanu

u koji si se bio sklonio

kao vječiti i umorni student ljubavi,

uzeo si ime Jikan (Tišina) –

sjećaš li se da sam ti rekao:

„Budi hrabar,

tebe i tvoje stihove

ni vrijeme ne može pokoriti“,

ti si mi odgovorio:

„Ali sva zabluda je

u ponavljanju pogreške,

možda je već prekasno.“

    
      7. studenoga 2018.

na drugu godišnjicu Cohenove smrti
    

  
    DUBROVAČKI STRADUN

     

    tužan je dubrovački Stradun

u dugu i kasnu zimsku noć,

nigdje nikoga

ni ljetnjih pokazivačica mesne ljepote

ni stolova i stolica

ni pijanih stranaca i strankinja

ni veselog žamora

iz kafića i restorana profita

ni osvijetljenih izloga

globalizacijskog kič-turizma

    dubrovački Stradun u zimu

    to je jedan nijemi i nemoćni starac

koji čeka da od studeni i nebrige umre

bilo kojeg dana ili noći

    i ponovno se reinkarnira

u suncem osvijetljenom

metežu ljeta.

    
      11. siječnja 2019.
    

  
    KIŠA

     

    Kiša je

nesvjetovna ljubav

koja se ne nada ničemu od svijeta

William C. Williams

    
       
    

    Gdje kiša započinje?
Na nebu? Ili u oblacima?
A gdje završava, gdje svojim kapima udara?

    Na zemlji,

u rijekama i morima,

tako nas već stoljećima uče.

    Za velikog i snažnog pljuska

ili tek za dugotrajnog romona

koji se jedva vidi

golim okom

    kiša putuje taj svoj put

od gore do dolje

    kao takvu,

kao oborinu u obliku vodenih kapi

kišu možemo promatrati

na bezbroj načina

    za zatvorenim prozorom bolesničke sobe,

za otvorenim prozorom

udišući ozon,

za različitim staklima

koji promatraču brane intimniji pristup

    s kišobranom u ruci

nasred gradskog trga

ili sjedeći u kavani

i čekajući da kiša prestane

    ušavši u crkvu

i predavši se molitivi,

ne razmišljajući o toj

nebeskoj sluškinji

raznolikih božjih raspoloženja,

    I, je li kiša

nebeska ili zemaljska metafora?

    
      Dubrovnik, 19. veljače 2019.
    

  
    DOGAĐAJ

     

    Usred tople zime

krupna muha

zunzajući

uletjela u hladnjak

i

zauvijek završila

svoje zimsko ljetovanje.

    
      6. prosinca 2019.
    

  
    U TIŠINI TVOJE ODSUTNOSTI

     

    Bezosjećajna

    poput prašine

    pod krevetom

    
      6. veljače 2021.
    

  
    DVA BLIZANCA KRASTAVCA

     

    U tek otvorenoj tegli kiselih krastavaca

pri samom vrhu

dva krastavca još od rodne stabljike

srasla poput sijamskih blizanaca

i tako rasla

i preživjela berbu

i tvorničku obradu

i pakiranje u staklenu teglu

a da su

za sve to vrijeme ostali

nerazdvojeni.

    Vadim ih iz staklenke

i zagledam se

u spoj koji ih životno veže,

nježno ih vraćam u teglu

i mislim:

neka,

trajte još neko vrijeme

do dna staklenke.

    
      24. prosinac 2021.
    

  
    SIMBOLIKA

     

    Bolesnicima koji duže vremena

leže u bolničkom krevetu

a izvjesno je

da se ubrzo neće vratiti svojoj kući

najbliža

ali i daljnja rodbina i prijatelji

nerijetko donose

– i ne samo kao dar

nego i kao znak

prešutnog žaljenja –

ukrasne, tamnozelene lisnate biljke

koje uz malo vode i pažnje

mogu dugo trajati…

    Unatoč ozračju

i mirisu dezinfekcijskog sredstva,

pogled na takvu biljku

pruža bolesniku

umjerenu nadu

i upućuje ga na strpljivost.

    Danas, poslije mnogo godina,

nakon što sam i sâm

nekoliko puta boravio

kraća razdoblja i duže vrijeme

u raznim bolnicama

i na raznim odjelima –

mislim da znam,

gotovo sam siguran

da će te biljke

ostati na odjelu

i poslije pacijentove smrti.

    
      19. veljače 2022.
    

  
    TERETNI KOLODVOR STRADUN

     

    Ne mislim na dubrovačke gospare

Pera Čingriju i Iva Vojnovića,

ne mislim ni na zabludjele

dubrovačke velikosrpske unitariste

Luja Vojnovića i Melka Čingriju,

njihove grobnice od nekoć bijelog kamena

sada su sive poput fleka starosti

ili neba u kišni dan

i prekrivaju ih lišajevi.

Ne mislim ni na šezdesete

i sedamdesete godine dvadesetog stoljeća

kad je Stradunom

iz svake betule odzvanjao smijeh

maranguna, obućara, vodoinstalatera,

električara, soboslikara, krojača…

Ne mislim ni na večernji Stradun

iz tih godina

kada su gimnazijalke

poslije škole šetale njime

i stidljivo pogledavale u mladiće

što su stajali naslonjeni na izloge butiga…

To je sada prošlost,

povijest s razglednica

baš kao i turistička agencija Atlas

i Dubrovačka banka…

Ne mislim čak ni na sadašnje iznajmljivače soba i apartmana,

ugostitelje i ostale turističke djelatnike, oni

ionako zimi spavaju snom sitih i zadovoljnih

i ne podižu svoj glas

osim ako se sami ne osjećaju ugroženima…

Vi koji neumorno brbljate o održivom turizmu,

ekologiji, zaštiti, obnovi, kulturnom blagu, dubrovačkoj baštini –

vi ste mnogo opasniji

od Mletaka, Turaka,

Austrijanaca i Napoleona.

O nijema i zadovoljna većino –

Stradun u rano ljetno jutro

to je tek teretni kolodvor svetoga Vlaha…

    
      1. srpnja 2022.
    

  
    OŽILJCI USPOMENA

     

    Nakon što si me ostavila

s pićem boje hrđe u ruci

znao sam da će boljeti

ali ne i da ću te mjesecima,

godinama poslije

sanjati iz noći u noć

i kako me varaš,

ostavljaš,

mučiš ljubomorom,

vraćaš mi se

jedino

da bi me ponovno ostavila.

U tim beskrajno dugim danima besmisla

i noćima oskrnavljenosti

činilo mi se da gledam neki stari,

dobro mi poznati film

koji gotovo svi mogu razumjeti

i smiju se

osim mene.

    
      17. ožujka 2023.
    

  
    PROLJETNO ZAPAŽANJE

     

    Unatoč kišnom i vjetrovitom jutru

svibanjskog dana

prolazim pokraj niza vjernica koje

iz crkve gospe od Milosrđa

izlaze s mise –

premda je proljeće

njihova odjeća i dalje vonja na naftalin,

na nogama imju čvrste

kožne ili gumene

crne ili tamnosmeđe cipele

odjevene su u vunene sakoe

i debele karirane suknje –

i sve mi se nekako čini

da se vraćaju iz rata,

a ne – u proljetno jutro

izlaze s mise.

    
      12. svibnja 2023.
    

  
    USPOMENA O STRADUNU

     

    Kako je lijep Stradun

u rano ljetno jutro

i bez raširenih suncobrana otimačine

bezbrojnih stolica bahatosti

i stolova ukrašenih

cjenicima otuđenosti

dostavnih kamiona globalizacije

turista koji vuku

svoje kovčege neodrživog turizma

u gradu

održive političke obmane.

    
      13. lipnja 2023.
    

  
    NUSPOJAVE

     

    Uvijek isto pitanje

gdje počinju

i kako završavaju?

Razmišljaš što se oko tebe događa,

ne znaš

vraćaš li se gdje si već bio

ili ulaziš u nepoznato

gdje baš ništa ne tvori sjene.

Poslije nekog vremena

čini ti se da i nije tako strašno,

u sličnoj situaciji već si puno puta bio

i govoriš si:

budi strpljiv,

kad jednom budem o ovome pričao

nitko mi neće vjerovati.

    
      30. prosinca 2023.
    

  
    „HRABRO JE PRIZNATI PORAZ“

     

    Filozofi gubitnici

ne stide se reći

„hrabro je priznati poraz“

i potom

o tome napišu knjigu

punu mudrih misli.

    Ali svaka pjesnikova

slaba pjesma

jedan je poraz –

    koliko malih i velikih poraza

iz kojih se ništa mudro

ne može naučiti.

    
      11. lipnja 2024.
    

  
    DILJEM OTVORENIH OČIJU

     

    Zadnjih godina

riječ diljem

postala je veoma popularna

u suvremenih Hrvata.

    Nema tu mjesta za širinu

za duhovni vidik

a još manje za velikodušnost duše.

    Očito

za malo veći prostor

u Hrvatskoj

nema prostora.

    Diljem

je li to ono što znači izraz

„dokle god pogled seže“?

ili, možda,

širom otvorenih očiju?

    
      6. srpnja 2024.
    

  
    PREŽIVLJAVANJE

     

    Otišavši baciti smeće

na obližnje odlagalište

pred spremnikom za papir i karton

ugledao sam

ostavljen i prazan

crveni registar u kartonskoj kutiji.

Budući da takve stvari

redovito koristim za

svoje spise i brojne prijevode

donio sam ga kući.

Izvadivši uložak iz kartonske kutije

u njemu nisam našao ništa

osim komada malo tvrđeg papira

s dvjema probušenim rupicama

provučenima kroz metalni mehanizam.

Na papiru je s prednje strane

nečijom rukom

i plavom kemijskom bilo napisano:

plaće

a na naličju:

razvod.

    
      18. kolovoza 2024.
    

  
    UTJEHA

     

    Jedan veći ručnik

za brisanje tijela

poslije kupanja u moru

upio je sve mirise ljeta

sunca, soli

bure

krema i ulja za sunčanje

plime i oseke

oštrih stijena s motarom

tuđih opušaka

ostavljenih u škrapama

i tvog dobro mi poznatog tijela

koje mi i ovoga ljeta nedostaje.

    
      18. kolovoza 2024.
    

  
    STVARNOST

sjećajući se Borisa Marune

     

    Što je jučer bilo prikazano

na programima HRT-a, Nove i RTL-a

i danas je

a i sutra će

    jučerašnja stvarnost

današnja stvarnost

sutrašnja stvarnost

    monotona, dosadna, jednolična

nepromjenjiva

hrvatska stvarnost

    
      19. kolovoza 2024.
    

  
    NE, ZA LJUBAVNICU NE ŽELIM ŽENU S PSOM

     

    Ne,

za ljubavnicu ne želim ženu s psom

jer to znači

da će mi poslije

svega nekoliko dana uvjetovane umiljatosti

reći: „Daj, pomakni se malo

neka i pas legne na dno kreveta.“

Sve dok me jednog dana

ona i njen pas

ne izbace iz kreveta

a možda

čak

i iz stana.

    
      24. kolovoza 2024.
    

  
    SJEĆAJUĆI SE LEONARDA COHENA

     

    Svojedobno

kad si već bio sredovječan zavodnik

a ja tridesetogodišnjak

što je istraživao

svjetlosti i sjene poezije

jednog poslijepodneva

sjedili smo u restoranu Bright

za jednim jedinim prozorom-izlogom

gledajući u opustjelu ulicu

u središtu njujorške četvrti Queens.

Tada si me iznenadio

počevši mi objašnjavati

da si u mladosti

kad si želio postati pjesnik i kantautor

imao namjeru

promijeniti prezime u September

jer ti se činilo

da zanimljivije i privlačnije zvuči

od Cohen.

    Budući da smo obojica

rođeni u rujnu

u znaku Djevice

ovu pjesmu

o našem druženju, prijateljstvu

i sjećajući te se

napisao je

Vojo Rujan.

    
      28. rujna 2024.

